text:
Ubuhamya: Nubwo nari umukobwa, nangaga igitsina-gore urunuka
Navukiye mu Budage, ababyeyi banjye bimukira i Montreux mu Busuwisi ubwo nari mfite imyaka 13. Imyaka ibiri yakurikiyeho, twese nta n’umwe ubyiteze, Mama wacu yahise asezera ku muryango wacu atandukana na Papa, araduta arigendera.
Mbere yo kugenda ariko babanje kuduhitishamo, niba tujyana nawe kuko yari agiye muri Pension cyangwa se niba twihitiramo kwigumira mu Busuwisi tugasigarana na Papa wacu.
Ariko kuko ariyo twari tukiza mu Busuwisi, twihitiyemo kwigumanira na Papa. Nyamara byarampungabanyije kuko icyizere n’uburere nari nteze ku babyeyi bombi byahise kiyoyoka, ibyo binaba intandaro y’ibibazo bikomeye byambayeho byo kumva nanze igitsina gore.
Nubwo nari umukobwa ariko nabonye imyitwarire ya Mama muri uko kuduta bituma numva nanze igitsina gore aho kiva kikagera, ndetse nanjye ubwanjye ndimo ntangira kwiyanga. Kuba ndi umukobwa sinabyakiraga neza, bituma nitera icyizere burundu.
Uko kwanga urunuka umubiri wanjye w’’umukobwa byatumye njya mu bitekerezo byo kwiyahura, mu rwego rwo kugenda nisenya gahoro gahoro ndabanza niyogosha umusatsi wose ngira ngo nse n’abahungu hatagira n’ ikimenyetso na kimwe cy’abakobwa kingaragaraho.
Ubwo nari mfite imyaka 20, nakomeje kwigendanira n’abahungu cyane, nguma no gushakisha urukundo muri bo, kugira ngo mbone nabona amahoro, nkumva nkunze abahungu,ndetse umuntu w’igitsina gabo namubona nkumva namwegera tukaganira, nyamara hagira umukobwa unyegera nkumva namuhunga.
Nyamara uko gusabana cyane n’abahungu n’abagabo ntibyatinze kungiraho ingaruka zitari nziza kuko naje kwisanga natewe inda n’umugabo waje anyereka ko anyitayeho cyane, ko ankunda, ndetse ko azajya angira inama. Nyuma yo kunter ainda ariko nibwo yaje kumbwira ko yashatse umugore ndetse ko babyaranye gatatu.Ubwo ibyo byasobanuraga ko adashobora kungira umugore we.
Nkibyumva naguye mu kantu mbura icyo nakora!!!! Nkuremo inda se ? Icyo gitekerezo ndakirwanya. Uko niko naje kubyara Delphine umwan wanjye. Ntekereza ko uwo mwanzuro wo kudakuramo inda ya Delphine ari umwe mu myanzuro y’ubwenge nafashe.Ukaba wari mu bushake bw’Imana.
N’ubwo nanjye nari nkiri umwana byari ngombwa ngo mubyare kuko Delphine nawe yavutse mu bushake bw’Imana, ikaba imufiteho umugambi, kuko nta kijya kubaho Imana itacyemeye .
Umunsi umwe, narebye mu kirahure cy’inyuma cy’imodoka y’ivatiri y’umuturanyi, naje kubona igipapuro gitangaza ko hari buze kuba Firime yitwa : " Dieu en Enfer " bivuga ngo : "Imana mu muriro utazima ". Nagiye kureba iyo Firime yaje kunyigisha cyane.Iyo firime yerekanaga ko Imana yemera kujya mu muriro utazima ikajya gukuramo umwana w’umuntu uri guhiramo ikamutabara.
Ibyo byashakaga Kwerekana icyubahiro cyinshi Kristo yasize mu ijuru, akemera kuza hano mu isi y’umwijima, akaza gushaka no gukiza icyari cyazimiye. Iyi si yacu uyigereranyije n’ijuru Umwami wacu yabagamo akaba ariyo bagereranyaga n’Umuriro utazima Imana yemeye kuzamo.
Muri icyo gihe nari mu bantu bibwiraga ko hari ukuntu ngomba guhinduka cyane ngakora ibintu byiza cyane kugirago Imana ikunde inyemere ndetse inyakire mu bantu bayo.Nyamara narishukaga.
Umunsi umwe,binyuze mu magorwa menshi, naje gusobanukirwa ko Imana yiteguye kunyakira uko nari ndi kose, n’ ibyaha byanjye, ibitekerezo byanjye byo kwiyahura, kwisenyagura siniyiteho, n’andi makosa yanjye uko angana kose. Uwo mwanya nahise numva akanyamuneza, ntangira kurira ariko kubera umunezero, ariko kandi mfite n’isoni z’inshuro narwanyije Umwami wanjye.
Uhereye uwo munsi,ubuzima bwanjye bwarahindutse cyane. Imana yakoze umurimo ukomeye mu bugingo bwanjye, impanaguramo icyufuzo nari mfite cyo kwiyahura.. Inyigisha kwiyakira uko ndi kose, Ituma n’iyunga n’umubiri wanjye, numva nakiriye neza kuba ndi umukobwa, ubundi inkiza ya myanzuro nari narafashe yo kutiyitaho nkiyangiza. Urukundo rwe rutangaje, nsigaye nifitiye, niyo ntego y’Imana mu kubaho kwanjye. Icyifuzo mfite ni uko namwe mwabyakira bikabagirira akamaro.
Umwami Imana abane amwe.


c: text/html

text:
Bamwe mu bariumu bo mu karere ka Rusizi ngo basa n’abicariye umutogoto w’inkono nyuma yo kwemererwa amacumbi 19 hafi y’ishuri, ariko kugeza ubu imyaka ine ikaba yihiritse acyubakwa.
Bamwe mu bariumu bo mu karere ka Rusizi ngo basa n’abicariye umutogoto w’inkono nyuma yo kwemererwa amacumbi 19 hafi y’ishuri, ariko kugeza ubu imyaka ine ikaba yihiritse acyubakwa.
Aba barimu bagaragaza ko bitumvikana uburyo igikorwa remezo nk’iki cyari kije gikenewe kimara imyaka 4 gipfa ubusa, kandi abo cyagenewe kunganira bakomeza guhura n’ingaruka zo gutaha kure y’amashuri, imvura n’izuba bikabasimburaniraho mu nzira.
- Zimwe mu nyubako zagenewe amacumbi y’abarimu zimaze gukikizwa n’ibyatsi
Iyi myaka 4 ishize aya macumbi yubakwa, mu gihe uwo mushinga ujya gutangira barizezwaga ko mu mwaka umwe ari bube amaze kubakwa.
Umwe muri abo bagenerwabikorwa aganira n’itangazamakuru, yavuze ko atiyumvisha icyabuze kugeza ubwo icyo gikorwa gitwara igihe kingana gutyo.
Yagize ati” Twumva ngo hari amafaranga yatanzwe n’akarere yo kuryuzuza ariko n’ubu ntituzi ikibura ngo turijyemo ahubwo ryahindutse umusaka, ryabaye ibyatsi gusa rizarinda risaza tutararijyamo.”
Nsigaye Emmanuel ,umuyobozi w’aka karere wungirije ushinzwe imibereho myiza y’abaturage, aganira n’itangazamakuru yemeje ko kuba aya macumbi yaradindiye bigira ingaruka ku ireme ry’uburezi, ariko akemeza ko bakora ibishoboka byose ngo imirimo yari isigaye irangire.
Yagize ati”Nta cumbi na rimwe ryari ryujuje iby’ingenzi ku buryo ryaturwamo nk’uko twabyifuzaga, ubu amafaranga yamaze kugera ku biro by’imirenge kugira ngo yubakwe neza, nkaba nizeza abarezi yari yubakiwe ko bazatangira bayajyamo, kuko ubu hariho gahunda y’amasoko ngo ba rwiyemezamirimo bayubake neza.”
Ubuyobozi bw’aka karere bwemeza ko impamvu aya macumbi yadindiye ari uko mu kuyubaka yageze hagati amafaranga akabura, dore ko kuyubaka byari binahenze cyane, kuko nk’iryo mu murenge wa Nzahaha rizuzura ritanzweho amafaranga miliyoni 30.
Ndacyayisenga Fred

robotstxt: allowed

filter: keep


text:
mar.
15
mars
2011
ISOMO RYA MBERE
Igitabo cya Esitera (Est 4, 17k-17m.17r-17t)
17kUmwamikazi Esitera yari mu cyunamo gikomeye, na we ahungira kuri Uhoraho. Atakambira Uhoraho lmana ya lsrahelil agira ati 17l« Mana yanjye, Mwami wacu, nta wundi nkawe! Ntabara, dore ndi jyenyine kandi nta wundi wangoboka atari wowe; kuko ndiho nishyira icyago. 17mKuva mu buto bwanjye, abo mu bwoko bwa data bambwiraga ko ari wowe, Nyagasani, wahisemo lsraheli , mu mahanga yose, n’ababyeyi bacu ubahitamo mu bakurambere babo bose ngo bakubere umurage ubuziraherezo. Kandi ko wabarangirije ibyo wababwiye byose. 17rlbuka Nyagasani, wimenyekanye muri iki ghe cy’amage turimo! Nanjye umpe ubutwari, wowe Mwami w’imana zose, ukaba umugenga w’abafite ubutegetsi bose. 17sUnshyire ku minwa imvugo iryohereye ningera imbere y’intare, maze utere umutima we kuzinukwa uturwanya, ku buryo azarimbukana n’abafatanyije na we. 17Twebweho, ukuboko kwawe kuturamire! Untabare ndi jyenyine, nta wundi ngira atari wowe, Nyagasani!»
ZABURI (Zab 138 (137), 1-2a, 2bc-3, 7c-8)
Inyik/Uhoraho, umunsi nagutakambiye waranyumvise.
Uhoraho, ndakogeza n’umutima wanjye wose,
ndakuririmbira imbere y’ab’ijuru bose.
Mpfukamye nerekeye Ingoro yawe ntagatifu,
maze nkogeza izina ryawe.
Ndagusingiza kubera impuhwe zawe n’ubudahemuka bwawe,
kuko warangije amasezerano yawe,
bigatuma ubwamamare bwawe burushaho kugaragara.
Umunsi nagutaklye waranyumvise,
maze urampumuriza, unyongerera imbaraga.
Indyo yawe ituma ntsinda,
Uhoraho azankorera byose!
Uhoraro, impuhwe zawe zihoraho ubuziraherezo,
ntuzatererane uwo waremesheje ibiganza byawe!
IBANGONDIRIMBO RIBANZIRIZA IVANJILI (Zab 51 (50),12.14)
Ikuzo n’ibisingizo ni ibyawe, Nyagasani Yezu!
Mana yacu, turememo umutima usukuye,
uduhe kwishimira ko twakijijwe.
Ikuzo n’ibisingizo ni ibyawe, Nyagasani Yezu!
IVANJILI
Matayo (Mt 7, 7-12)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 7«Musabe, muzahabwa; mushakashake, muzaronka; mukomange, muzakingurirwa. 8Kuko usaba wese ahabwa; ushakashatse akaronka; n’ukomanze agakingurirwa. 9Mbese ni nde muntu muri mwe, umwana we yasaba umugati akamuhereza ibuye? 10Cyangwa se yamusaba ifi, akamuhereza inzoka? 11Niba rero mwebwe n’ububi bwanyu, muzi guha abana banyu ibintu byiza, So uri mu ijuru azarushaho ate guha ibyiza abamusabye? 12Ibyo mwifuza ko abandi babagirira byose, namwe mubibagirire: ngayo Amategeko n’Abahanuzi. »


text:
Uyu mushinga wo kubaka umuhanda ureshya na kilometero 63, ni rimwe mu masezerano Perezida wa Repubulika yari yemereye abaturage b’Akarere ka Nyaruguru mu mwaka wa 2013.
Umuyobozi w’Ishami rishinzwe gukurikirana ishyirwa mu bikorwa ry’imishinga muri RTDA, Kabera Olivier, yabwiye IGIHE ko wagombaga gutangira kubakwa muri 2015 ariko ugakererezwa n’uko inkunga yo kuwubaka yari itaraboneka.
Akomeza avuga ko Minisiteri y’Imari n’Igenamigambi yamaze kuganira na Guverinoma y’u Bushinwa kugira ngo itere inkunga ibikorwa byo kubaka uwo muhanda nibura biteganyijwe ko bizatwara miliyoni 80 z’amadolari.
Yagize ati “Twakoze inyigo muri 2013, Minisiteri y’Imari n’Igenamigambi, yasabye Guverinoma y’u Bushinwa binyuze muri Banki yabwo y’igihugu ko yatanga inkunga, biracyari mu nzira. Nibigenda neza muri Kamena umwaka utaha turateganya gutangira.”
Kabera avuga ko bidatinze hari Abashinwa bazaza gusuzuma inyigo y’uriya muhanda bakareba niba amafaranga u Rwanda rwabasabye bazemera kuyatanga.
Ikindi cyakerereje iyubakwa ry’umuhanda Huye-Kibeho-Munini ngo ni imishinga ikomeye igihugu cyabanje gushyiramo imbaraga nyinshi, harimo uwa Kivu Belt, umuhanda Nyagatare- Rukomo-Base n’uwa Huye –Rusizi.
Kabera yemeza ko ubu nta kindi gishyizwe imbere uretse kubaka imihanda Ngoma -Nyanza na Huye- Kibeho- Munini ku buryo mu 2019 uzaba wabonetse.
Yagize ati“Bitewe n’uko burya ibirometero bibiri by’umuhanda wa kaburimbo byubakwa mu kwezi kumwe, bigenze neza mu mpera za 2019 twaba tuwurangije”.
Ubuyobozi bw’Akarere ka Nyaruguru ntibwahwemye gutangaza ko uriya muhanda ukozwe byazana amahirwe menshi ku baturage, na Kibeho nk’ahantu hafite amateka hagatera imbere ndetse hagasurwa kurushaho.
Kibeho ifatwa nk’ubutaka butagatifu bwabereyeho amabonekerwa ya Bikira Mariya.
Uyu muhanda uzaturuka mu Karere ka Huye ugere ku Biro by’Akarere ka Nyaruguru unyuze i Kibeho, ukomeze uhure n’umuhanda Huye –Kanyaru. Hari kandi n’ishami rizava ku Biro by’Akarere ka Nyaruguru rigezwe ku Bitaro bya Munini biherereye muri aka Karere ka Nyaruguru.


text:
Koperative Jyambere muhinzi yo mu Murenge wa Kamabuye na Ngeruka mu Karere ka Bugesera, ni imwe mu makoperative yiguriye imashini zo kuhiza imyaka yabo. Leta nayo yabateye inkunga izwi nka “Nkunganire” ibaha 50% by’ikiguzi.
Muri iki gihe cy’impeshyi bitabiriye ubuhinzi bw’inyanya mu gishanga cya Cyohoha ya Ruguru.
Kuri ubu ibikorwa byo kuvomerera inyanya birarimbanyije, aho abahinzi 83 bibumbiye muri koperative bihaye intego yo kongera ubuso bahingagaho, nk’uko Myasiro Anastasi Perezida w’iyo koperative abivuga.
Agira ati “Mbere tugikoresha ibikoresho bisanzwe, kuri hegitari twakoreshaga abakozi 10 tubahemba igihumbi ku munsi bukira batararangiza kuhira umurima wose.
Ariko ubu abakozi batanu buhira hegitari na litiro eshanu za mazutu ubundi bakarara barangije. Iyo uretse usanga amafaranga agabanuka iyo ukoresheje imashini.”
Myasiro Anastasi ashishikariza n’abandi bahinzi kwitabira gukoresha imashini mubihe by’imbeshyi.
Abaturage baturiye igishanga cya Cyohoha ya ruguru bishimira ko mu gihe cy’impeshyi babona aho bakura akazi, yaba ako kuhira n’ako gusasira Rutayisire Alexis ni uwe muri abo.
Ati “Ubundi mugihe cy’impeshyi wasangaga twicaye kuko nta kazi twabaga dufite ariko ubu ntitukicara kuko tubona akazi.”
Mukarusine Vallerie nawe avuga ko amafaranga igihumbi bamuhemba ku munsi amufasha kugera kuri byinshi birimo gutunga umuryango. Mu mpera z’uku kwezi kwa munani nibwo umusaruro w’iyi koperative uzatangira kuboneka.
Koperative Jyambere muhinzi ikoresha imashini zuhira 14, ivuye kuri ebyiri yari ifite umwaka ushize. Izindi 12 zaguzwe harimo na nkunganire. Buri mashini ifite agaciro k’ibihumbi 380Frw. Koperative ikishyue ibihumbi 190Frw, andi akishyurwa n’akarere.


text:
Hari abantu bagira ubushyuhe bwinshi n’icyokere mu bisuko ku buryo usanga bituma ibisuko bibarya bityo bikaba byaba byiza iyo uziko ugira icyo kibazo ukajya usuka inweri zitandukanye ku mutwe kugirango mu mutwe hazemo akayaga.
Ushobora gukoresha amarasta asanzwe atandukanye ku mutwe cyangwa ugasuka bene aya marasta ari ku ifoto kuko aba abyimbye hasi biagatuma agaragara neza.
meche zitanga akayaga mu mutwe
Hari abantu bagira ubushyuhe bwinshi n’icyokere mu bisuko ku buryo usanga bituma ibisuko bibarya bityo bikaba byaba byiza iyo uziko ugira icyo kibazo ukajya usuka inweri zitandukanye ku mutwe kugirango mu mutwe hazemo akayaga.


text:
Igisubizo: Itangiriro 6:1-4 havuga inkuru irimo abana b’Imana n’abakobwa b’abantu. Hari impaka zitandukanye kubo abo bana b’Imana aribo, n’impamvu abana babyaranye n’abakobwa b’abantu bakuze bakaba barebare banini.
Hari uburyo butatu butandukanye abo bana b’Imana basobanurwa: 1) bari abamalayika birukananywe mu ijuru na Satani, 2) bari abami bakomeye bo kw’isi, cyangwa 3) ni abakomotse kuri Seti bariho babyarana n’abakomotse kuri Kayini. Abavuga ko bari abamalayika bashingira cyane ko Isezerano rya Kera rikunze kwita abamalayika “abana b’Imana” (Yobu 1:6, 2:1, 38:7). Ikibazo ariko kikavukira muri Matayo 22:30, aho tubwirwa ko abamalayika badashaka abagore. Bibiliya ntaho ivuga na hamwe ko abamalayika ari abagabo cyangwa abagore, cyangwa ko bashobora kubyara. Abashyigikiye 2) na 3) ntabwo bo bahura n’iki kibazo.
Ariko nanone, ikibazo 2) na 3) bafite nuko ari ibisanzwe ko abagabo babyarana n’abagore, kandi abana babo ntibabe “barebare banini”, “za ntwari za kera zari ibirangirire”. None se, ni ukubera iki byarakaza Imana bigatuma yiyemeza gusuka umwuzure ku isi (Itangiriro 6:5-7), kandi nta na hamwe yabujije urubyaro rwa Seti gushaka kwa Kayini? Ntawe uhakana ko icyemezo Imana yafashe muri Itangiriro 6:5-7 cyatewe n’umujinya yari itewe n’ibyo yaboneye muri Itangiriro 6:1-4. Aha niho twagaruka inyuma, tukavuga ko kuba abamalayika baryamana n’abana b’abantu byatera Imana iseseme, ikamanura umwuzure nk’uriya.
Nkuko twabivuze, kuvuga ko abo bari abamalayika byanyomozwa na Matayo 22:30 “mu izuka ntibarongora kandi ntibashyingirwa, ahubwo bamera nk'abamarayika bo mu ijuru”. Ariko rero, iki cyanditswe ntabwo kivuga ko “abamalayika badashobora kurongora”. Havuga gusa ko abamalayika batarongora. Ikindi, Matayo 22:30 ivuga ku “bamalayika bo mu ijuru”. Ntabwo havuga ku bamalayika birukanywe mu ijuru, batumvira ku bushake bw’Imana kandi bashaka no kudobya imigambi yayo. Kuba abamalayika b’Imana batarongora cyangwa ngo basambane ntibivuga ko Satani n’abadayimoni be batabikora.
Maze rero, 1) nicyo gisobanuro cyaba cyumvikana kurusha ibindi byombi. Yego, byaba bisekeje kuvuga ko abamalayika batagira igitsina, nyuma tukavuga ko “abana b’Imana” ari abamalayika birukwanywe mu ijuru babyaranye n’abakobwa b’abantu. Ariko nanone, nubwo abamalayika ari imyuka (Abaheburayo 1:14), bashobora kugaragara bafite umubiri w’abantu (Mariko 16:5). Abanya-Sodomu na Gomora bashakaga kuryamana n’abamalayika babiri bari kumwe na Loti (Itangiriro 19:1-5). Birashoboka ko abantu bashobora kwambara umubiri w’umuntu, kugeza no kuba basambana bakanabyara. Twakwibaza nanone tuti ni ukubera iki abadayimoni badakora aya marorerwa kenshi? Bigaragara ko Imana yaboshye abadayimoni bakoze aya mahano, kugira ngo abandi badayimoni batinyireho (soma Yuda 6). Abanditsi, abahanga n’abashakashatsi b’Abisirayeli ba kera ntabwo bashidikanyaga ko abadayimoni aribo “abana b’Imana” bavugwa mu Itangiriro 6:1-4.
Nubwo nanubu impaka zigihari hagati y’abahanga muri Bibiliya, kuvuga ko Itangiriro 6:1-4 hatubwira ku kubyarana kw’abadayimoni n’abakobwa b’abantu nibyo bifite ireme mu buryo bw’ubusobanuro bwa Bibiliya ndetse n’amateka.
Ikibazo: Abana b’Imana n’abakobwa b’abantu bavugwa mu Itangiriro 6:1-4 ni bande?
Igisubizo: Itangiriro 6:1-4 havuga inkuru irimo abana b’Imana n’abakobwa b’abantu. Hari impaka zitandukanye kubo abo bana b’Imana aribo, n’impamvu abana babyaranye n’abakobwa b’abantu bakuze bakaba barebare banini.


text:
Umugabo w’Umubiligi wari wavutse ari umukobwa abaganga bamwemereye gupfa nyuma y’uko uyu mugabo-gore yari amaze kugaragaza ko igitsina cy’abagabo bamuteyeho mu 2009 kitamushimishije kandi bikaba byamuteraga agahinda kadashira, ngo atari kuzabasha kwihanganira iyo akomeza kubaho.
Nathan Verhelst yashizemo umwuka nk’uko yabishakaga mu bitaro byo mu mujyi wa Brussels, aho inshuti ze zari zaje kumusezeraho bwa nyuma kandi ngo yapfuye anezerewe nk’uko byatangajwe na muganga Wim Distlemans.
Umuganga Distlemans yagize ati “Verhelst yapfuye neza kuko yavuye mu buzima ari hamwe n’inshuti ze nk’uko yari yabyifuje kandi abaganga bari bamaze kwemeza ko agahinda afite kamubabaje cyane kandi katari kuzashira.”
Uyu mugabo-gore wavutse mu 1969 ngo yavutse ari umukobwa, ariko ngo iwabo baramwanga kuko bifuzaga umwana w’umuhungu. Yakuze azi neza ko iwabo batamushakaga, ndetse yiyemeza ko azakora uko ashoboye akaba umuhungu.
Mu mwaka wa 2009 ubwo yari yujuje imyaka 42 yasabye abaganga kumuhindurira igitsina, barabimukorera, ariko ntibyagenda neza bongera kumubaga inshuro eshatu kugeza ubwa nyuma mu 2012 ubwo banamuhinduriraga amabere ngo agire ateye nk’ay’abagabo.
Ibi bikorwa by’abaganga ariko ngo ntabwo byamugize umugabo neza uko yabyifuzaga kuko mbere gato y’uko yicwa akavanwamo umwuka yari yabwiye ikinyamakuru Het Laaste Nieuws ko igituza cye cyari cyarakomeje kuba nk’icy’abagore ndetse ngo n’igitsina nk’icy’abagabo bari bamuteyeho ngo nticyakoraga neza.
Nathan yagize ati “Nari namaze gutegura ibirori byo kwishimira ukuvuka kwanjye kwa kabiri, ariko nkimara kuva mu bitaro narirebye mbona ntabwo uko nsa binyuze, ndetse numva ahubwo ndiyanze kuko umubiri wanjye utari ukinejeje na buhoro.”
Mu gusobanura icyatumye asaba ko bamufasha kwipfira atababaye, yagize ati “Mu buzima bwanjye nagize ibinshimisha ariko muri rusange narababaye kuva iwacu banyangira ko ndi umukobwa, noneho n’igihe mbaye mukuru ngo nigire uko nshaka mbona ntabwo bindyoheye. Gukomeza kubaho ikindi gihe byaba ari ikosa kuko n’imyaka 44 nari maze ku isi itari ngombwa.”
Kuva mu 2002, mu gihugu cy’Ububiligi byemewe n’amategeko ko umuntu urwaye indwara idakira kandi imubabaza cyane ashobora gufashwa kwipfira aho gukomeza ababara.
Iryo tegeko rivuga ko ubishaka “agomba kuba afite uburwayi bukomeye, bumubabaza cyane kandi budakira” nk’uko Jacqueline Herremans ukuriye komisiyo yihariye ishinzwe kwiga ku byifuzo by’abasaba gupfa yabitangarije itangazamakuru.
Uyu nyakwigendera nawe ngo yari afite agahinda kamubabaza cyane kandi bigaragara ko katari kuzashira kuko guhinduka umugabo neza byari byamaze kugaragara ko bitazashoboka.
Ibyo kwemerera ababishaka kwipfira igihe badashobora kuvurwa ngo bakire byemewe mu bihugu binyuranye byateye imbere. Icyo gihe hasabwa raporo ya muganga yemeza ko ubisaba cyangwa ubisabirwa n’abo mu muryango we arwaye, ababara cyane kandi atazakira.
Kuri ubu Inteko ishinga amategeko mu Bubiligi yamaze gutangiza ibiganiro ngo ubwo burenganzira bujye buhabwa n’abana bakiri bato igihe ngo bagaragara nk’abafite ubwenge buhagije bwatuma babasha guhitamo gusaba gupfa batabitewe n’ubwana ahubwo basesenguye neza ikibibatera.
Abaganga bamwemereye gupfa kuko igitsina bamuteyeho kitamunyuze
Umugabo w’Umubiligi wari wavutse ari umukobwa abaganga bamwemereye gupfa nyuma y’uko uyu mugabo-gore yari amaze kugaragaza ko igitsina cy’abagabo bamuteyeho mu 2009 kitamushimishije kandi bikaba byamuteraga agahinda kadashira, ngo atari kuzabasha kwihanganira iyo akomeza kubaho.
Labels: utuntu n'utundi


text:
Minisitiri w’Imari n’igenamigambi Amb. Claver Gatete asanga ibiyoboyabwenge bigira uruhare mu kwangiza ubuzima; ari nayo mpamvu yasabye abaturage kubyirinda ahubwo bagasenyera umugozi umwe bakitabira umurimo wo soko y’imibereho myiza.
Ibi Minisitiri Gatete yabitangarije abaturage b’Umurenge wa Runda, mu biganiro byamuhuje na bo nyuma y’umuganda rusange wo kuri uyu wa 29 Ukwakira 2016.
Nyuma y’uyu muganda wibanze ku gukora umuhanda werekeza ahari kubakwa ivuriro ry’amaso mu Kagari ka Muganza, Minisitiri Gatete mu mpanuro yahaye aba baturage yibukije ko ibiyobyabwenge ari bibi kandi byangiza umuntu.
Minisitiri Gatete yagize ati: ”njya numva ibiyoga by’ibikorano byitwa siriduwiri hirya no hino; kimwe n’ibindi biyobyabwenge byose ndabashishikariza kubireka no kubyirinda kuko nta kamaro kabyo ahubwo ni ibyo kutwangiza”.
Uyu muyobozi usanzwe ari imboni y’Akarere ka Kamonyi muri Guverinema y’u Rwanda, yasobanuye ko ibiyobyabwenge bituma umuntu asubira inyuma mu mibereho kuko umutungo w’ubikoresha usanga ushirira mu bintu bidafite umumaro; ndetse ntanagire umuco wo kuzigamira umuryango kuko aba yarabaye imbata y’ibi bikorwa mburamumaro.
Abitabiriye iki kiganiro na bo bemera ko ibiyobyabwenge bigira uruhare mu gusenya umuryango kuko ubikoresha nta bwenge aba agifite. Habimana Frederic wo mu Kagari ka Muganza mu Murenge wa Runda yagize ati: ” ibiyobyabwenge ntacyo bigeza ku muntu uretse kumwangiriza ubuzima no gukurura amakimbirane mu ngo”.
Uretse iyi ngingo irebana no kwirinda ibiyobyabwenge, Minisitiri w’Imari n’Igenamigambi Amb. Claver Gatete yasabye abaturage kugira umuco wo kuzigama kugira ngo bategure hakiri kare ejo heza h’imiryango yabo.
Minisitiri Gatete yavuze ko umuntu atazigama ibyo yasaguye cyangwa se kubera ko afite ubutunzi bwinshi, ahubwo ko kuzigama ari ukwigomwa ndetse buri wese mu bushobozi bwe akagira amafaranga abika akazamugoboka igihe runaka cyangwa akazafasha abamukomokaho mu buryo bunyuranye.
Ku ruhande rw’ubuyobozi bw’Akarere ka Kamonyi, Meya Aimable Udahemuka yashimiye abayobozi baje kwifatanya n’abaturage ashinzwe kuyobora muri uyu muganda usoza ukwezi k’Ukwakira, anasaba abaturage gukurikiza impanuro bagirwa kenshi n’ubuyobozi kuko bizabafasha kurushaho guharanira iterambere ryabo n’iry’igihugu muri rusange.
Umuganda waranzwe no gutunganya umuhanda wari warangiritse
Abaturage mu nama nyuma y’umuganda
Faustin NTAKIRUTIMANA


text:
Mu muhango ngarukamwaka wo kwizihiza umunsi mukuru w’Intwari uba tariki ya 1 Gashyantare za buri mwaka, muri uyu mwaka uzabera mu midugudu hashimirwa abarinzi b’igihango.
Minisitiri w’Umuco na Siporo, Julienne Uwacu atangaza ko guhera muri 2017 amashuri agiye kujya yigisha ibijyanye n’umuco Nyarwanda kugira ngo abana bakurane ubumenyi bufite umuco.
Ntihabose Ismael wari umuyobozi w’agateganyo w’Inama Nkuru y’Abahanzi (Rwanda Art Council) yongeye kugirirwa icyizere atorerwa kuyiyobora imyaka itanu.
Abanyeshuri biga mu ishuri rikuru ry’Ubumenyingiro IPRC Kigali barasaba ko hagira igikorwa kugira ngo ururimi rw’Ikinyarwanda rukomeze kuvugwa neza kandi rukomeze guhuza Abanyarwanda.
Ikigo Iriba ry’umurage ndangamateka, kirasaba Abanyarwanda kwandika no kwibikira amateka ubwabo kuko ngo hari menshi akibitswe n’abakoronije u Rwanda.
Ikondera ni kimwe mu bikoresho bikoreshwa n’ababyinnyi b’injyana gakondo zo mu Rwanda ariko hari abatazi akamaro n’inkomoko yaryo.
Perezida Paul Kagame azitabira umunsi wahariwe umuco Nyarwanda “Rwanda Culture Day”, uzabera muri Leta ya California muri Leta Zunze Ubumwe z’Amerika.
Abasigajwe inyuma n’amateka ngo bishimiye ko basigaye basangira n’abandi Banyarwanda kandi mbere bitarabagaho, bakaba babikesha gahunda y’Ubumwe n’ubwiyunge.
Umuryango w’umukobwa wo mu Murenge wa Nyamiyaga mu Karere ka Kamonyi ugomba gushakira umwana wabo ibikoresho bitandukanye bizamufasha mu rugo rwe rushya harimo n’ibyo mu ruganiriro.
Abana bitabiriye ibirori byo kwizihiza umunsi w’umuganura bishimiye kumenya ibikoresho byifashishwaga n’abanyarwanda ba kera n’akamaro kabyo.


text:
Rubavu: Abanyamabanga Nshingwabikorwa b’Utugari 28 beguye
Abanyamabanga Nshingwabikorwa b’Utugari dutandukanye mu karere ka Rubavu, beguye ku mirimo yabo kuri uyu wa Mbere tariki ya 09 Mutarama 2017.
Umuyobozi w’akarere akaba ahamya ko beguye ku bushake bwabo ariko abo avuga ko beguye bo bararira aho kwarika, bagahakana ibyo kwandika amabaruwa ku bushake.
Sinamenye Jeremie, Umuyobozi w’akarere ka Rubavu, yavuze ko hari abanyamabanga Nshingwabikorwa b’utugari 28 mu karere ke beguye, akavuga ko atarasoma neza amabaruwa yabo kuko agiye ari mu mirenge babarizwamo, ariko agahamya ko beguye ku bushake.
Nzayisenga Evariste wari usanzwe ari umunyamabanga Nshingwabikorwa w’akagari ka Murambi mu murenge wa Rubavu, nawe ari mu beguye. Avuga ko bahatiwe kwegura kandi agashimangira ko abeguzwa usanga akenshi ari bo bitwara neza mu kazi, ababa basanzwe basiba cyangwa bakerererwa akazi banakora andi makosa atandukanye mu kazi bagakingirwa ikibaba.
Ibitekerezo
-
khloe
10 January 2017 -
yoooo bihangane disi Imana ibahe kubona akandi kazi
-
justin
10 January 2017 -
inkoni ikubise mukeba uyirenza urugo.ubwo se mayor nibakweguza uzababara?niba hatabagamo ikimenyane ntibatangire kuvuga ngo nkuyu tutazi aho anywera yamenya ate amakuru yo kugosora.
-
emma
9 January 2017 -
Andika Igitekerezo Hanorubavu we sahantu kabisa iyomvugo yokwegura irashaje kwirukana umuntu ugateka imitwe ukwepa imperekeza.commission yabakozi ubuse ibafasha iki bahereye kubayobozi akaba aribo begura.
-
LAURENT
9 January 2017 -
UBWO SE NTI MUBONYE KUTAGIRA SENDIKA KO ARIKIBAZO GIKOMEYE,IYI NI NKURU ISHAJE NO KWA NGOFERO BAZI KO MWIRUKANYWE, BIRUTWA NA REFORME YARI MENYEREWE.ARIKO MUBA MUZIKO ABA BAKOZI MURENGANYA BABA BAFITE IMIRYANGO BATUNZE.


text:
Ibutsa Imana icyo yakuvuzeho – Victoria Osteen
Mu myaka yashize, ubwo umukobwa wanjye Alexandra yari akiri muto umunsi umwe yaransanze arambwira ati "Mama, nshobora kujya gusura mubyara wanjye nonaha?"
Jyewe rero nari mpuze gatoya ku buryo numvise ku bwanjye yagumana nanjye mu rugo. Sinagombye rero kubitekerezaho umwanya munini, ahubwo nahise musubiza nti "Oya, kuki se utaguma hano ugakinira hariya mu mbuga?"
Ariko hari ikintu yambwiye cyahise gituma ntega amatwi neza—"Ariko mama, mu gitondo wambwiye ko nimara gukora isuku mu cyumba cyanjye ndi bujye kureba mubyara wanjye ku gicamunsi." Yari yazirikanye isezerano namuhaye, kandi amaze kunyibutsa ijambo namubwiye nahise mwemerera aragenda.
Bibiliya ivuga yuko tugomba kugira kwizera nk’uk’umwana muto. N’ubwo byagaragaraga ko Alexandra ashoboera kutagenda, ntiyacitse intege. Ubwa mbere muhakanira, ntiyahise asubirayo ababaye ahubwo yaratsimbaraye aravuga ati ansubiriramo amagambo yanjye nivugiye.
Uko ni ko iyo twibukije Imana ijambo ryayo, na yo itwumva vuba. Ijambo ry’Imana muri Yesaya 43:26 riravuga ngo "Nyibusa…" Si uko Imana yibagirwa ijambo ryayo. Izi neza ibyo yavuze, ariko ishaka yuko nawe ubyibuka.
Iyo twegereye Imana tukayibutsa ijambo ryayo, bitwongerera kwizera kuko tuba duhagaze ku masezerano y’Imana. Bigaragaza yuko twumvira kuko tuyikunda kandi tukaba twizeye yuko idufitiye imigambi myiza cyane. Icyo kandi ni cyo kiyinezeza.
Uyu munsi wizeye iki? Wibabara cyangwa ngo ucibwe intege n’uko ubona bitari bugende nk’uko ubishaka, ahubwo egera Imana uyibutse icyo yakuvuzeho. Yibutse amasezerano yayo, uvuge ibyo Imana yavuze kuko ni iyo kwizerwa. Yiteguye gusohoza ibyo yaguzezeraniye bnyose!
"Nyibutsa…" (Yesaya 43:26)


text:
Jul 26, 2016 Bienvenu Ndacyayisenga Andi makuru 0
Kera ubuhinzi bwari bufite uruhare rw’ingenzi mu muryango wa kera w’Abaheburayo, akaba ari nayo mpamvu Yesu we wabaye mu Gihugu cy’Isezerano mu mibereho ye yose ya kimuntu, yajyaga akoresha ingingo zihereranye n’ubuhinzi mu ngero yatangaga. Urugero, yagereranyije umurimo wo kubwiriza ubutumwa bwiza bw’Ubwami bw’Imana n’igikorwa cyo kubiba imbuto (Matayo 13:1-9, 18-23; Luka 8:5-15).
Evangeliste Vestine we yagize ati:” Icyo umuntu abiba nicyo azasarura: kuki dushaka kubahwa kandi dusuzugura, tumenye neza ko tubiba mu murima kandi ko umurima ari abantu
Iteka umusaruro uba ari mwishi cyane kuruta imbuto zabibwe(luka 6:38) niba wanga mwene so wowe uzangwa bingana iki? Ese Imbuto ubiba ni iyihe?
Igihe cyo gusarura; menya neza ko hari ibyera vuba ni byera bitinze gusa wowe menya ko igihe cyawe nikigera uzasarura ibyo wa bibye
Ese tujya twibuka ko iyo iyo dupfuye abo dusize ko aribo basarura ibyo twasize tubibye( abana bawe, umuryango wawe,….) abagaratiya:6-7-9 tumenye neza ko umuntu ariwe murima twahawe. Umubwiriza:11-1. Ikibazo nuko unaniwe utazi igihe uzasarurira.
Mu Baroma 10:14, 15, hagaragaza neza akamaro k’uwo murimo, kuko hagira hati “bakumva bate, ari nta wababwirije? Kandi bābwiriza bate, batatumwe? Nk’uko byanditswe ngo ‘mbega uburyo ibirenge by’abavuga ubutumwa bwiza ari byiza cyane!’ ” Nta na rimwe byigeze biba iby’ingenzi cyane nk’uko bimeze muri iki gihe ko abantu bajya imbere bafite imyifatire irangwa n’icyizere mu gusohoza ubwo butumwa bahawe n’Imana.
Kubiba imbuto zo mu buryo bw’umwuka muri ubwo buryo ni wo murimo w’ingenzi cyane kurusha iyindi Abakristo bakora, kwifatanya mu murimo wo kubiba ukuri kwa Bibiliya muri iki gihe cy’imperuka, ni igikundiro gikomeye.
Nd.Bienvenu/Isange.com
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Bibiliya iravuga ngo Ijambo ry’umusaraba ku barimbuka ni ubupfu, ariko kuri twebwe abakizwa ni imbaraga z’Imana, kuko byanditswe ngo“Nzarimbura ubwenge bw’abanyabwenge, N’ubuhanga bw’abahanga nzabuhindura ubusa.”
Mbese none umunyabwenge ari he ? Umwanditsi ari he ? Umunyampaka wo muri iki gihe ari he ? Ubwenge bw’iyi si Imana ntiyabuhinduye ubupfu ?
Kuko ubwo ubwenge bw’Imana bwategetse ko ab’isi badaheshwa kumenya Imana n’ubwenge bw’isi, Imana yishimiye gukirisha abayizera ubupfu bw’ibibwirizwa. 1 Abakorinto 1:18-21.
Intumwa z’Imana z’ukuri zirarenganywa, zigatotezwa ndetse zikanicwa kuko ibyo bigisha abatazi ijambo ry’Imana babifata nk’ubupfu nyamara bikiza benshi. Gusa si igitangaza kuko Yesu yasize avuze Ko umugaragu ataruta shebuja kandi anababwira Ko niba baramutoteje nabo bazatotezwa.
Kimwe mu biherekeza umuhamagaro w’intumwa nyakuri habamo imibabaro no gutotezwa.
Izi nizo ntumwa za mbere zabayeho kandi akarusho zo zifite kurusha izindi ntumwa ni uko zo zibaniye na Yesu imbonankubone, akazigisha bari kumwe mu mubiri ndetse zikanamwibonera akora ibitangaza kugeza apfuye ndetse akazuka akaziha intego yo kugenda amahanga zihindura abantu abigishwa ba Kristo. Asubiye mu ijuru ntiyazijyanye ahubwo yazisabiye kurindirwa mu isi nubwo nazo zitahatinze kuko itotezwa ritazoroheye kugeza nazo bazishe zikajya Mu ijuru gusanga uwazitumye ariko zari zimaze gukora imirimo ikomeye mu isi.
Amakuru y’uko basoje urugendo rwabo hano ku Isi yagiye avugwa n’abantu mu buryo butari ubw’inyandiko (oral way) ugasanga rero hari igihe abayatangaga rimwe na rimwe barabivugaga mu buryo butandukanye ariko turagerageza kubagezaho ibyagiye byandikwa n’abandi bashakashatsi n’abanyamateka. Muri izi ntumwa ntituri buvugemo Yuda Isikariyoti kuko we yapfuye yiyahuye nyuma yo kugambanira Yesu nkuko tubisanga muri Matayo 27:5.
Dore rero uko intumwa za Yesu uko ari 12 zarangije urugendo :
1. SIMONI Petero : Yari uw’i Betisida h’i Galileya yabambwe ku musaraba acuritswe kuko yanze kubambwa nk’Umwami we Yesu abasaba ko bamubamba bamucuritse , yaguye i Roma ho mu Butaliyani mu kwezi kwa 6 hagati ya 67 na 68 hagati y’imyaka 34 na 35 Yesu asubiye mu ijuru. Abanyamateka bavuga ko ashobora kuba yarapfiriye igihe kimwe na Pawulo kuko ari nabo bashinze itorero I Roma kandi bose biciwe I Roma.
2. ANDREA : Yiciwe mu Bugereki nawe bamubambye ku giti, yahambwe n’uwitwa Maximilien.Ariko igihe bamwiciye nticyamenyekanye neza.
3. YAKOBO (mukuru) : Yishwe na Herode i Agripa amuciye igihanga, hari muri 44 imyaka 11 Yesu asubiye mu ijuru.Ibyakozwe n’Intumwa 12:1-2
4. FILIPO : Yabambwe ku giti ahitwa i Hierapolis muri Turukiya ahambwa na Barutoromayo. Nawe igihe yapfiriye nticyamenyekanye neza kuko bitanditswe.
5. BARUTOROMAYO : Bivugwa Ko Bamushishuyeho uruhu ari muzima ubwo bari basanze avuga ubutumwa
bwiza, bamaze kumuvanaho uruhu amara iminsi itatu abona gupfa.
6. MATAYO : Niwe bitaga Lewi ;uyu we yasogoswe nk’ihene yicishwa ibyuma, amakuru avuga ko yapfiriye muri Afrika muri Etiyopiya.
7. THOMAS : Yatewe amacumu ku manywa y’ihangu avuye kuvuga ubutumwa mu buhinde no mu bu Peresi (Iran y’ubu), bivugwa ko yabanje gushyingurwa Edessa muri Turukiya ariko na bugingo n’ubu mu buhinde umusozi bamwiciyeho barawumwitiriye (witwa St-Thomas). Ndetse hari n’abakristo bamwitiriwe mu buhinde ndetse yakunze kwitwa intumwa y’Ubuhinde kuko ari mu ba mbere bahajyanye ubutumwa Bwiza bwa Yesu Kristo. Yibukwa n’Itorero ry’aba Latino taliki ya 21/12, naho Abagiriki bakamwibuka 06/10 naho abanyamerica ba kavukire (Native Americans) bakamwibuka taliki ya 01/7.
8. THADEO (undi Yuda) : Baramurashe bamutsinda ahitwa i Zefenisia avuye kuvuga ubutumwa i Buyuda n’ i Mesopotamia.
9. YAKOBO (mutoya) : Bamuhanuye ku gasongero ku rusengero yikubita hasi atangiye gusamba bamuhurizaho amahiri arapfa . Ibyo byabereye i Yerusaremu.
10. SIMONI ZEROTE : Yiciwe muri Africa bamukereje urukerezo mu wa 96
nyuma ya Yesu.
11.MATHIAS(wasimbuye Yuda) : Bamuteye amabuye amaze kunogoka bamuca igihanga.
12.YOHANA(umuhishuzi) :
Bamucaniriye mu ngunguru y’amavuta aho gushya avamo yabaye umusore kandi bamutetse ari umusaza. Babonye adapfuye ,bajya kumuta ku kirwa cya Patimosi, Uwiteka nabwo amurindirayo akajya agaburirwa n’inyoni . Niho
yahishuriwe byishi nkuko tubisanga mu gitabo cy’ibyahishuwe nkuko yabihishuriwe yibereye muri uwo mwiherero kugeza ubwo yagaruwe muri Efeso aho yandikiye inzandiko 3 za Yohana.Niwe wenyine wapfuye ashaje azize urw’ikirago (umwami
Domitian niwe wari warategetse ko bamuteka mu mavuta).
Ibi bitwigisha ko uwamenye Kristo
Yesu aba ari kurugamba nkuko
Yobu yabivuze ngo iyo umuntu ari
mu Isi n’umubiri aba afashe igihe
mu ntambara. Bityo rero mukomere kandi mukomezanye kuko urugamba rurakomeje.
Ni koko iyi nzira irafunganye ariko tugomba
kuyinyuramo nkuko twabyiyemeje.
Muri iyi si ntawuzahatura nk’umusozi uretse ko nayo igihe kimwe izakurwaho niyo mpamvu rero ibyo tuhakorera bikwiriye kutadutera kwicira urubanza cyangwa ngo tuzatsindwe n’urubanza. Ikibabaje si uko izi ntumwa zatashye, ikibabaje ni uko ababa barazishe baba batarihannye.
Duharanire guha ubuzima bwacu Imana no kuyikorera kugira ngo umunsi yaduhamagaye tutazakorwa n’isoni.
Source : – www.amazingbibletimeline.com
www.christianity.com
Article by Claude Ndayishimiye
Shalom
NDASHAKAUBUFA SHAKUMENYA AMAZINA YU MUKOBWAWAFARAWO NIMBAMVU MOSE IMVAYE YABA ITANZI AHO IRI MURAKOZE YARI UMUKUNZI WANYU TUYISHIME DANIEL
Imana ibahe imigisha, Ku bwubutumwa bwiza
Muvandimwe wacu urakoze cyane ! ariko natwe nitugire ubwoba kuko Yesu yaravuze ati"umpamiriza imbere ya bana ba bantu nanjye nzamuhamiriza imbere ya Data !
murakoze none igitabo cyabaheburayo cyanditswe nand.
ndabona iby'iyi bitoroshye. Uwiteka azadufashe kugera mu ijuru kuko ku bwacu ho ntawarikandagizamo ikirenge ! Abazaritaha ni abazemera guhara amagara yabo kubwa Yesu !
imana,ibah'umugisha,nukuri,kumatekayintumwa.mutugejejeho
Amen aheza ni mwijuru
Rahira kurubu ko hari uwakwemera kwicwa kubera kwemera !.
Mwatubwira ibitabo mwasomyemo aya makuru umuntu akabisha kugirango tumenye byinshi ku Ntumwa za Yesu. Kandi murakoze ni ukuri.
muraho yesu ashimwe iyinkuru ndayishimiye pe !
Iyi nkuru irashimishije cyane ark kuki bimwe bitari musi bibiriya ?
MURAKOZECYANE DUKWIRIYE KUGERIKIRENGE MUCYA YESU NINTUMWA KUKO YARAVUZE ATI:MWITEKEREZA KO NAZANYE AMAHORO MURIYISI AHUBWO NAJEGUTANYA ABANA NA BANYINA UMUKAZANA NANYIRABUKWE, AHABAMWE BAMUKURIKIYE BAZIKO BAGIYE KUBA ABATWARE BIYISI SIKO BYAGENZE AHUBWO BAHISEMWO KWICWA BAZIRA UBUTUMWA BWIMANA ARIKO BABIKIWE IKAMBA RITANGIRIKA NATWE DUKWIRIYE KUVA MUBITAGIRUMUMARO, DUKWIRIYE KUZIBUKIRA IBIZASHIRA TUGASINGIRA IBIDASHIRA BAZAHORAHO ITEKARYOSE.
DONALD TRUMP Ashobora kuba atazi ikimuhatse n’ubwo agiye kuba Perezida...
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
Hari abakoze Jenoside bari mu Gihugu biyita Abapagasi
Press Conference : Intambara yongeye kurota hagati ya Donald Trump...
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...
13-01-2017br>
Mugihe twiturije Abanyapolitiki n’Abaherwe barategura aho bazahungira
12-01-2017br>
Amahano : Umwami wimikiwe ishyanga
11-01-2017br>
Kohereza Umugogo w’Umwami Kigeli mu Rwanda : Gutsindwa kwa Rujugiro na...
10-01-2017br>
Kwishishanya hagati ya DONALD TRUMP n’Inzego z’Iperereza kuraca amarenga...
9-01-2017br>
N’uwanga Urukwavu yemera ko ruzi kwiruka, Twagiramungu yashimye ibyiza U...
6-01-2017br>
Urugaga rw’Abavoka rwasezeye Me Toy, ruvuga ko rwifuza ubutabera


text:
Ubuhamya: Imana yankoreye imirimo itangaje TWAGIRAYEZU Jean Marie Vianney (Coach):
Haleluya! Mbere y’uko mbagezaho ubuhamya bwanjye, reka mbanze mbabwire iri jambo: “Nibutse iminsi ya kera, Nibwira ibyo wakoze byose, ntekereza umurimo w’intoki zawe. Nkuramburira amaboko, umutima wanjye ukugirira inyota, nk’iy’igihugu kiruhijwe n’amapfa.” (Zaburi 143.5-6)
Ngiye kubaha ubu buhamya, aho ndi bubabwire ubuzima bukomeye naciyemo, ndetse ndaza no kugaruka ku mirimo itangaje Uwiteka yakoze.
Nitwa: TWAGIRAYEZU Jean Marie Vianney (Coach). Mfite imyaka 30. Umufasha wanjye yitwa NIYONZIZA Joyeuse.
Mfite abana 2 b’abakobwa b’impanga aribo:
1. URIHO Elohi Perla
2. UBUNTU Elam Paula
Nkorera muri Rutsiro Tea Factory nka Teamaker and quality control officer.
UKO NAVUTSE:
Navukiye mu byahoze ari segiteri ya Mata, komine Rwamiko, perefegitura ya Gikongoro. Ubu ni mu murenge wa Mata, akarere ka Nyaruguru, intara y’amajyepfo.
Mvuka mu muryango w’abana 2, umuhungu n’umukobwa. Nabayeho mu bazima butoroshye ariko icyo nize mu buzima ari nacyo nifuza kuza kugarukaho cyane ni iki: ibitubaho byose n’iyo byatubabaza gute? Imana iba ibizi kandi niyo izi n’uburyo bwiza bwo kudukiza none rero byose bifataniriza hamwe kutuzanira ibyiza.
Navutse le9-12-1985, nk’uko rero bimenyerewe mu muco iyo umwana avutse inshuti n’abavandimwe, bishimira kwakira uwo muziranenge n’impundu nyinshi, hari rero abatakirizwa impundu bakakirizwa induru, muri abo niho nanjye mbarizwa, abo ni abavuka batagira ba se maze bakitwa IBINYENDARO, mama wanjye yajyanywe i Burundi no gushaka imibereho maze umugabo w’umukire w’aho aba amuteye inda kandi yifitiye undi mugore mukuru ndetse n’abandi bana. Ubwo rero, atangira kumufasha gake gake, ifaranga riraza mama aracuruza, navutse ahagaze neza ku ifaranga. Maze yumvikana na data babigira ibanga kuko yari umuyobozi ukomeye mu gisirakari afite ipeti rya Cornel, kubyarana rero n’incakarafu bikamenyakana byari ipfunwe kuri we maze mama ibanga ararimira rimenywa na murumuna we umwe na mushiki we bonyine.
Njya kuvuka rero, mama yambyariye mu Rwanda kuko nyogokuru yari akiriho kugira ngo amwiteho maze nyuma y’amezi make ansubirana i Bujumbura kuko yari yarafunze akabari ngezeyo ndarwara bimwe byo gupfa abaganga babura indwara baza kwemeza ko ari ikirere cy’aho cyananiye (climate), maze mama yumvikana na data ko nagaruka i Rwanda ng’uko uko nahakuriye. Ubuzima bwa mbere ya 1994 bwari bwiza kuko mama yari afite ifaranga. Imana yandokoye amakuba yagwiririye u Rwanda mu buryo bw’igitangaza kuko twe twahunze genocide iri gututumba nkimara kwinjira mu Burundi, genocide itangira ubwo. Twaje kugaruka nyuma mu Rwanda duhungutse nyuma ya genocide. Twagarutse atwite inda ya mushiki waje kuvuka muri Gicurasi 1995.
Kuva twakwinjira mu Rwanda, mama yahise atangira kurwara kandi afite n’akana gato gashiki kanjye arwara umutima agahora yivuza maze turakena weeeeee!
Murabyumva, nta n’akazi uko biba bimeze byaje guhumira ku mirari ubwo marume wari umusirikare yasezererwaga akaza atugana tubana mu nzu nyuma y’iminsi mike atangira kujya asinda agahondagura mama kugeza ubwo amukuye amenyo aranamumugaza yamurega ngo arebe ko yajya kwibana akamugura maze bakavuga ko aba yitatsa, ubwo kandi yahise amwambura n;isambu. Nyuma yo kumugara rero, abona ko ashobora no kuzapfa kandi ntawe ubyitayeho, turamuhunga, tugenda tutazi iyo tujya. Nari ngeze mu mwaka wa gatandatu primaire, njye nsigara mba i Huye, hanyuma abandi bajya mu nshuti i Kigali, nyuma, rero, Imana yaradutabaye uwo musinzi aragenda, tugaruka mu rugo. Amashuri yisumbuye nayize muri Groupe scolaire officiel de Butare kuva 2001-2007 muri iyo myaka nari umwana w’umukene wiyakiriye navaga iwacu muri Nyaruguru n’amaguru nkagera i Huye ku munsi w’itangira. Amafaranga 1,000Rwf yabaga ampagije mu kugura ibikoresho by’ishuri, canteen yo mu kigo yo nayijyagamo gake cyane, kuko iyo najyagayo nka kabiri mu mwaka nabaga ntako ntagize. Icyakora ngeze mu wa kane nakoraga akazi k’ubuyede (aide-maçon) nkigurira agakweto n’ibindi nifuza. Gusa n’ubwo byari bimeze bityo data yari akiriho, afite n’amafaranga ariko ubukene twari dufite ntibwari gutuma tubona na ticket yo kugera aho ari. We yari azi ko twe tutakiri mu isi y’abazima, ubwo rero nihanganye niga secondaire ngo ndangize mpite nkira weee! Maze sijye warose ndangiza kwiga amashuri yisumbuye ubwo, dushakisha ibyangombwa na ticket yo kugenda gusa, twiringiye ko data azaduha itugarura. Maze dusanga arakora muri company y’ubwishingizi ikomeye yitwa BUCOR, maze atwakirana urugwiro koko. Ku mutima nti umunsi ni uyu mama shenge. Icyo hari muri December 2007.
Mu gihe, nkiri kubyinira ku rukoma nsezera iminsi mibi, mama aba atangiye ibyo ku mubwira ati rero mwana wanjye ndabona ndimo ngenda nsigaye ndwara cyane none bimwe byari ibanga ndumva byahagarara maze umugabo ahinduka ndeba, aba yibutse ko abari bazi iby’iryo banga bapfuye bose maze arabigarama turumirwa nibaza niba umuntu yabyara umwana ari uwe akagira imyaka 8 amwemera anamurera we ubwe yaramweretse umuryango we wa bugufi, ndumirwa, nyoberwa niba imyaka ihindura amaraso, ubwo rero twari twaturutse mu Rwanda dufite tickets z’urugendo rumwe nayo twayagujije tuzi ko duhita twishyura, kugaruka rero biba ikibazo. Turamwinginga ngo aduhe ticket yo kugaruka ati ejo muzaze nyibahe, nk’ejo tugezeyo ati ejo, buracya tujyayo ati ntayo nzabaha sinigeze mbatumaho. Kugira ngo tuzabashe kuva i Burundi tugaruke mu Rwanda byaratugoye, nyuma nibwo bamwe mu banyarwanda babagayo baduteranirije amafaranga, tubasha kubona ticket itugarura. Ngayo ng’uko bimwe mu bihe byambaje cyane!
IMIKURIRE:
Nakuriye kwa nyogokuru nezerewe cyane kubera amafaranga mama yari afite ninjye mwana wambaraga neza muri komini yose, nari mfite inkweto zitabarika nziza, natangiye ishuri ntazi ko bitemewe kutigana inkweto maze nteza akavuyo abana bari kuzigera. Muti wamenye ute se ko ari wowe wambaraga neza muri komini? Nabimenyeraga mu misa kuko abakire n’abana babo babaga bandangariye bikomeye kuko imyenda nambaraga nta wundi wayigiraga. Ubwo rero disi, sinari nzi ko bizahinduka!
Mbere ya genocide yo muri 1994 byari byiza cyane ni kenshi nakoraga ingendo zijya Bujumbura nkagaruka, nyuma ya 1994 nk’abandi banyarwanda bose mama yavuye i Burundi bya burundu maze imibereho mibi itangira ubwo durakena, nta n’isambu tugira, imibereho irahinduka bikomeye nsigara nta kenda ngira, inkweto zo sinazitekerezaga nakundaga kwibaza nti ubu iyo umuntu yambaye urukweto aba ameze ate?
Amateka y’ubuzima busanzwe munyemerere anyinjize mu kindi gice cy’AGAKIZA N’UMUMARO WAKO MU BUZIMA BUSANZWE.
ICYO KWAKIRA YESU BYAMFASHIJE MU BUZIMA BWANJYE:
Navukiye mu muryango w’abagatolika kandi nanjye nari we. Mama yari yarasomye amateka ya padiri Jean Marie Vianney arayakunda asezeranira Imana ko nabyara umuhungu azitwa atyo akazaba padiri, rero nakuze nzi ko nzaba padiri niga mu mwaka wa mbere primaire nibwo natangiye gusoma Bibiliya niyigishije ibihekane byose kubera kuyikunda narayisomaga bigahita biza. Nakuze nanga abarokore cyane, nakundaga inzoga cyane kuko umuryango wacu harimo abasinzi benshi, ngeze mu mwaka wa 2 primaire ubwo nari ndi mu nzira ngiye mfite igicuma ngiye kugura inzoga bantumye nibwo ijwi ryo mu mutima ryampase kureka inzoga rindusha imbaraga niyemeza kuzireka. Ngeze mu mwaka wa 3 primaire nagiye mu giterane cy’abarokore (ADEPR) mpita mfatwa. Numvaga ijambo ry’Imana nkaryumva nk’umuntu mukuru kandi ndi umwana. Nashaka kwigira umubatizo bakanyangira kuko nari nkiri muto mfite n’igara rito cyane. Nageze mu mwaka wa 4 primaire, babonye ko mbarembeje barandeka niga umubatizo nari mfite imyaka 13. Nabatijwe le1/8/1999. Mbonera inyungu nyinshi mu murimo w’Imana.
Igitangaje cyane ni uko nubwo mu rugo twari dukennye tutagira n’umurima Imana yaradutangaga mu buryo butangaje ku buryo iwacu mu cyaro byari bizwi ko ari twe turya neza kurenza abantu bose kandi byari ukuri, Imana yaradutangaga kandi neza rwose, nta nzara twigeze kumenya. Twari dufite inzu yakubiswe n’umutingito kandi nta bushobozi bwo kuyisana dufite, twarazengurutse imishinga myinshi dushaka abadufasha ngo isanwe bakatwemerera ariko ntibabikore. Umunsi umwe ndi gusenga, Imana imbwira ko izangirira neza mpita manuka umusozi nizeye ko inzu igiye guhita isanwa, hashize iminsi mike hahita haza umushinga utunguranye w’abazungu uje kubaka amashuri yisumbuye maze mu buryo batazi, umukozi wabo umwe yifuza kudusanira inzu, ba boss ntibabyanga bahita baza basenya inzu batuzamurira inzu nziza nshyashya, abahatuye barumirwa, Maze kuko Imana iyo itanze umugisha irawagura, umuyobozi w’intara araza ayiheraho asabira n’abandi maze umuzungu akora umushinga wo kubaka amazu yose, uremerwa abazungu benshi barawushygikira maze amazu menshu ubu ni umudugudu wa Nyamyumba, ni umudugudu mwiza cyane bikomeye! Icyo gihe nigaga mu mwaka wa 4 secondaire. Nk’uko nabivuze nabayeho mu buzima bwo gukena ariko Imana yari yarampaye umutima wo kunyurwa no kwakira ibyo mpuye nabyo byose.
Ngeze mu mwaka wa 6 secondaire; Imana yanzaniye abanyakenya ngo bamfashe ari Umwuka w’Imana ubazanye kuko mu biruhuko narigaga sinakoraga ka kazi, abo banyakenya rero bamfashije mu buryo butandukanye: kumpa ibikoresho byose nkenera bakanansura ku ishuri mbese bakanyitaho mu buryo bwuzuye.
Maze kurangiza amashuri yisumbuye nkajya kureba data bikanga nagarutse mu Rwanda, ubuzima burakomeza, nyuma y’amezi 2, ubwo nari ndi gutembera ku mugoroba mba mpuye n’umukobwa w’umuzungukazi waje muri wa mushinga navuze haruguru anganiriza nk’iminota 10, ubundi Umwuka w’Imana aramusanga ngo abona ndi umuntu udasanzwe, aho muhace akarongo.
Ahita ahamagara iwabo kuko yari yaraje kwirebera u Rwanda, arababwira ati mbonye umuntu udasanzwe bibaza icyo bakorera umuntu udasanzwe basanga ni ukumufasha, ubwo ntangira guhembwa ntakora namwe mumbwire 100,000Rwf bya buri kwezi.
Icyatumye amfasha agafasha n’abandi benshi ni uko yumvise ko data yadutereranye hari igihe rero ibibazo by’uyu munsi bizana ibisubizo bya kera ndetse bigafasha benshi
Nyuma y’igihe gito batangiye kumfasha, umuyobozi w’uyu mushinga w’umuzungu yaramapamageje turaganira ngo amenye amateka yanjye tuganiriye tugera ku ngingo ivuga ko data yatwihakanye maze agahinda karamwica cyane ahita ambwira ko nawe ariko byamugendekeye ngo sinsanzwe. Ahita ankunda bikabije arambwira ati nzagufasha cyane ako kanya dutangira umushinga wo gufasha abanyeshuri biga kaminuza nize kaminuza mpabwa 50,000Rwf zihoraho ndetse nzana n’abandi benshi cyane gusa ampa amabwirizwa yo gufasha abaturuka mu ako gace k’iwacu, narabazanaga rero bagafata ku mafaranga y’inkunga, byari umuryango (association) munini hari n’abandi batabashije kubona scholarship maze bagahabwa ayo mafaranga bakabasha kwiga, ndi muri KIST (ubu ni UR-CAVM) ninjye wafataga ayo mafaranga kuko yabaga ari menshi bitewe n’umubare munini. Nayateranyaga na scholarship ngafasha umuryango wanjye cyane cyane mama wanjye wari urwaye. Uwo muzungu yaramfashije cyane kuko hari amafaranga menshi yagiye ampa mu bihe bitandukanye ntamenya umubare atari ariya yagenwe ya buri kwezi. Ariko burya koko abana b’Imana ntibasanzwe. Umunsi umwe ndi mu iteraniro haje umushyitsi twari twatumiye, uwo mushyitsi ampanurira avuga ko ngiye kubona akazi nitwa “Chef” sinabitindaho kuko iyo title sinajyaga mpfa kuyumva. Navuye muri KIST (UR-CAVM), mukwa 9 kwa 2012, mpita mbona akazi mu kwa cumi ntawakansabiye kuko nta muntu ukomeye tuziranye, nkora amezi 3 y’igeragezwa ndi assitant teamaker, nyuma y’ayo mezi, isezerano rihita risohora nitwa CHIEF TEA MAKER. Ubundi ntibijya bishoboka mu nganda z’icyayi ko umuntu mushya abona uwo mwanya ariko ku Mana ho birashoboka. Nahise mpura n’intambara zikomeye ubwo nyuma y’amezi 3 bantwaraga wa mwanya wa Chef ahubwo mpagararira aba assistants, ariko nyuma y’igihe birarangira ndongera nsubizwa uwo mwanya mwiza Imana yari yaransezeranije. Undi munsi umuntu twakoranaga arangambanira bikavugwa ko yagurishije umwanya wanjye kuko yari yazamuwe mu ntera (yahawe promotion) maze araza ambwira amagambo mabi bukeye uwari wamuzamuye ahita ategekwa kumwirukana mu buryo butunguranye. Imana yarandwaniriye cyane. Nanone icyo ntabura kubabwira nuko mu buzima bwanjye nababaye birenze urugero umunsi mama yitabye Imana hari le8-4-2011 nigaga muri KIST (UR-CAVM) mu mwaka wa 3.
GUSHAKA UMUFASHA:
Jye rero n’ubwo najyaga ntoza abasore babaga bagiye kurambagiza (mu yandi magambo banyitaga “coach”); hari ikintu nari narayobyeho, numvaga ko ubwo dufite ubwenge buhagije kubukoresha ukikundira nawe yagukunda mugasenga ubundi nyine gahunda igakomeza.
Nabikoze gutyo nyine, ariko nakundana n’umukobwa hashira igihe akanyanga nta kintu kibi namukoreye, nakundanye n’abakobwa 3 bose, bigenda gutyo, icyakora ndi kurangiza muri KIST (ubu ni UR-CAVM) nibwo nafashe umwanya ndasenga cyane nyuma yo gusenga nibwo natembereye mpura n’umukobwa w’uburanga bwinshi, ufite amaso meza kandi uteye neza cyane, tuganiriye nsanga n’umwana mwiza no ku mutima ari uko, naratashye ngeze aho twabanaga n’abandi basore (Ghetto) ndababwira nti uyu mukobwa agomba kuba umufasha wanjye tu, narongeye ndasenga cyane mwereka Imana ngo ibimfashemo niba biyiturutseho.
Sinari naraterese abakobwa benshi ariko nari mfite ubumenyi kuri iyi ngingo ku buryo ubwo bumenyi bwamfashaga gufasha benshi nitwaga “COACH” (nabivuze hejuru). Ari uwo nigeze guherekeza yagiye muri iyo gahunda, si nawe gusa hari n’abandi benshi nagiye mbifashamo kandi uyu munsi barubatse ingo nziza. Umusore ugira ubwoba iyo tubiganiriyeho hari uwo yumva akunda mugira inama nk’umurokore agatangiza umushinga kandi bigacamo neza kubera Imana.
Jye rero sinatinyaga inkumi. Ni byinshi sinabivamo, gusa, muri twe dufite ubutunzi bukomeye abantu batazi, Iyo tubumenya twakora ibikomeye. Uwo mukobwa twakomeje kujya tuvugana kuri telephone, umunsi umwe musaba ko twazahura aranyemerera turahura turibwirana. Nyuma y’amezi abiri namusabye ko yambera umukunzi tugatangira umushinga w’urugo antera utwatsi sinacika intege Nakoresheje imbaraga nyinshi ndamwinginga nyuma y’icyumweru kimwe gusa anyemerera ko aza mu kigo aho nigaga. Ubwo yahazaga, yasanze namwiteguye cyane; nari mfite guitar ntaranamenya kuyicuranga neza, numvikana n’inshuti yanjye iyimbikira ahantu, ndetse muha n’igikapu kirimo Fanta. Uwo mukobwa yaraje, mujyana ahantu mu igorofa (etage) inyuma aho twajyaga dukunda gusubiriramo amasomo (etudes). Mbwira mugenzi wanjye ampa ya guitar ndayimucurangira mu buswa bwinshi, twinywera fanta, ndamwinginga kuko nari narabisengeye cyane anyemerera urukundo dutangira gukundana gutyo. Birangiye, ndamuherekeza mugeza kuri taxi zijya iwabo, nyuma nanjye ndataha, nsubira aho twabaga. Mbabwije ukuri, sinamenye uko nahageze nashidutse mbona nageze ku ishuri (Ubanza nari meze nk’uri kurota).
Twakundanye imyaka 2 dukora ubukwe. Ubu tubanye neza cyane! Nta ntambara nahuye nazo kuko yari akijijwe neza n’iwabo bakijijwe gusa yigaga muri ULK, yakundwaga n’abasore biyubashye najyaga kumusura nkahasanga abasore baparitse nanjye nategesheje 200Rwf ya taxi, hari abantu bagerageje kumubwira ngo nabivemo ngo kuko nari umukene ariko ababyeyi bo Imana ibibabwira kare bari banyishimiye cyane!
Dore igitangaza Imana yankoreye njya gukora ubukwe:
Reka nsoreze kuri iki, nagiye gukora ubukwe narabitse 1,500,000Rwf. Nashakaga guzaheraho, maze umuntu arayampombya nsigaje ukwezi n’igice ngo nkore ubukwe, ubutumire (invitations) bwari bwarasohotse mbura icyo nkora ngo mbwimure maze ndasenga Imana irongera iranezeza; ubwo yagendaga ikabuza abazungu amahoro ngo wa muntu udasanzwe agiye gukora ubukwe maze baraza bagera ku icyenda harimo n’abenshi batari barigeze bakandagira muri Afurika, maze bampa ku madorari ndetse n’inshuti zanjye n’abandi barantwerera arenga kure ayo nari nahombejwe. Ibi ariko byo ntibyanshimishije gusa byaranyigishije binyibutsa ko abo turibo tudakorwaho nubwo twicisha bugufi. Turashima Imana, gahunda y’ubukwe yabaye ku itariki yari iteganijweho le 12/7/2014.
Maze gukora ubukwe, twahuye n’ibibazo bikomeye by’abarozi, kugeza ubwo mpagarara gutya nkumva ikintu kitaboneka kiraje kinkubita mu ijosi, dutererezwa amahembe, itsinda ry’abarozi bishyira hamwe ngo baduhitane nyamara bose barananirwa. Iyo bambonaga barahungaga, Imana impa imbaraga zidasanzwe maze umbonye wo muri bo, agahita areka icyo yari agiye gukora, uje guhaha agahita ataha, abandi banyoherereza ibintu bisakuza mu majwi ateye ubwoba tugasenga bigasubirayo.
Uyu munsi rero, dufite abana 2 b’impanga, aribo: URIHO Elohi Perla na UBUNTU Elam Paula. Turacyakundana bikomeye, turabishimira Imana. Mushiki wanjye muto aracyariho, ubu turabana iwanjye, umugore wanjye amubereye nyina ndetse akamubera na muramukazi we.
Uyu munsi rero, narimutse mu kazi (nk’uko nabivuze hejuru), singikorera aho nakoreraga, mbere nari muri Mata Tea Company Ltd ubu ndi Rutsiro Tea Factory, nkora akazi kamwe ubu nta bibazo mfite nk’ibya mbere, ndatuje meze neza nubwo intambara zitabura ariko Uwiteka adukiza muri byose.
Reka nsoreze kuri iri jambo rigira riti: “Kuko Umwami Imana izantabara nicyo gituma ntamwara, ni cyo itumye nkomera mu maso hanjye hakamera nk’urutare, kandi nzi y’uko ntazakorwa n’isoni.” (Yesaya 50.7)
Murakoze, Imana ibahe umugisha!
TWAGIRAYEZU Jean Marie Vianney (Coach)


text:
Menya ko ufite agaciro gakomeye cyane Pasteur MUNYANZIZA Eulade
Abantu benshi muri ino si bariho batazi impamvu yo kubaho kwabo ndetse bakumva ko ntacyo kubaho bibamariye. Benshi babona nta gaciro bafite,. Kugeza ubwo batakaje ikizere cyo kubaho cyangwa bakabaho ubuzima ubona budafite icyerekezo bwuzuye ubwihebe n’amaganya menshi. Kubera iyo mpamvu bamwe bishora mu biyobyabwenge, ubusinzi, uburaya, ubujura n’ibindi bibi byinshi. Menya ko umuntu ari ikiremwa kiruta ibindi byose. Afite agaciro kadasanzwe. Bibiliya ibyerekana neza mu ngingo zikurikira :
1. Waremwe mu ishusho y’Imana.
“Tureme umuntu,agire ishusho yacu, ase natwe, batware amafi yo mu nyanja, n’inyoni n’ibisiga byo mu kirere, n’amatungo n’isi yose, n’igikururuka hasi cyose.(Itang.1:26)”
Uku kuremwa mu ishusho y’Imana kugaragaza agaciro gakomeye umuntu afite ugereranyijje n’ibindi biremwa.Umuntu afitanye isano ya bugufi n’Imana.Hari imiterere y’Imana yashyizwe muri we: ubwenge, gutekereza, guhitamo,…Ikigeretse kuri ibyo yahawe ubutware bwo gutegeka ibyaremwe. Kuba Imana yarakuremye mu ishusho yayo ikakurutisha byose ni ikimenyetso ntakuka kerekana agaciro ufite.
2. Imana yakuremye igufiteho umugambi.
“Kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo.(Abefeso 2:10)”
Ntabwo wapfuye kubaho. Kubaho kwawe ntabwo ari impanuka. Uwakuremye agufiteho umugambi.Ufite ubutunzi muri wowe Imana yagushyizemo ngo bugirire abandi umumaro. Bivuze ngo buri wese afite impano iri muri we yo gukoreshereza Imana mu rwego rwo gusohoza umugambi wayo mu isi. Nibyo umuhanuzi Yeremiya yabwiwe ubwo yari ahamagawe : “Nakumenye ntarakurema mu nda ya nyoko kandi nakwejeje utaravuka, ngushyiriraho kuba umuhanuzi uhanurira amahanga (Yeremiya 1:5)”.
Iyaremye Yeremiya niyo yakuremye nawe .Ntukwiye rero kwiheba wibwira ko ntacyo umaze no gutakaza igihe cyawe uri mu bitagira umumaro (imirimo mibi), ahubwo ukwiye kwegera Imana ikaguhishurira umugambi wayo kuri wowe. Ukwiriye kumenya impano iri muri wowe ukayikoresha kandi neza.
3.Imana yaragukunze cyane.
“Kuko Imana yakunze abari mu isi cyane, byatumye itanga umwana wayo w’ikinege kugirango umwizera wese atarimbuka ahubwo ahabwe ubugingo buhoraho. (Yohana 3:16)”
Bitewe n’agaciro umuntu afite mu maso y’Imana, Imana yaramukunze kugeza ubwo itanze umwana wayo. Iki ni ikimenyetso ndakuka kerekana umwanya ukomeye umuntu afite mu byaremwe byose.Muri make Imana ijya ihangayikira umuntu yaremye, imuhoza ku mutima, ihora imwifuriza ibyiza nkuko umubyeyi ahangayikira urubyaro rwe. Ibyo ibiterwa ni uko uri uw’igiciro gikomeye mu maso yayo. Intumwa Pawulo yabyibukije Abaroma agira ati: “Mbese ubwo itimanye umwana wayo ikamutanga ku bwacu twese, izabura ite kumuduhana n’ibindi byose?(Abaroma 8:32)”.
Reka rero kwiheba, wikwangiza imibereho yawe, wipfusha igihe cyawe ubusa. Emerera Yesu Kristo yinjire mu mutima wawe, ubuzima bwawe abuhe icyerekezo, utangire kugendera mu mugambi w’Imana no kuryoherwa no kuba uriho naho waba unyura mu mibereho iruhije.
Pasteur MUNYANZIZA Eulade


text:
Gato irimo imineke n’ironji
Ibikoresho
- Imineke 4 minini
- Ironji 1
- Isukaro inoze cyane ( sucre en poudre) garama 150
- Ifarini garama 120
- Amavuta ya beurre garaam 60
- Amagi 3
- Isukari irimo vanilla ( sucre vanille) agasashe 1
Uko bikorwa
- Cana ifuru
- Yengesha amavuta ya beuure ariko ubike garaam 10 zo gusiga mu gikoresho kijya mu ifuru
- Tonora imineke uyinombe
- Kamuriramo umutobe w’indimu
- Ongeramo isukari ubivange cyane n’ingufu nyinshi
- Ongeramo amagi na vanilla
- Sukamo ya beurre wayengesheje n’ifarini uvange kugeza ubonyemo umustima
- Fata amavuta yasigaye usioge muri moule yo mu ifuru hose no ku mpande.
- Shyiramo umutsima wose utereke mu ifuru ifite degree z’ ubushyuhe buri hagati ya 100 na 150 bimaremo iminota 45
Gracieuse Uwadata


text:
Iyo Imana iguhamagaye uba ugomba gutegereza n’igihe cyo gutumwa
Ariko se bamwambaza bate bataramwizera? Kandi bamwizera bate bataramwumva? Kandi bakumva bate ari nta wababwirije? Kandi babwiriza bate batatumwe? Nk’uko byanditswe ngo “Mbega uburyo ibirenge by’abavuga ubutumwa bwiza ari byiza cyane!” Abaroma 10:14-15
Iyo Imana iguhamagaye ishaka kugutuma iguha n’ubutumwa bwo kujyana. Mu bisanzwe iyo ukorera ikigo runaka kigashaka ko ujya mu butumwa bw’akazi ahantu runaka mu gihugu cyangwa hanze yacyo, bagusinyira impapuro zemeza ko ari bo bagutumye, icyo ugiye gukora n’ibyo uzakenera mu gihe uzamara. (Ordre de mission)
Imana nayo iyo iguhamagaye ishaka kugira aho ikohereza, iguha ibisabwa ngo wuzuze icyo iguhamagariye. Ibi ntibikuraho ko wahura n’intambara nyinshi zitandukanye ariko iyo wasinyiwe nayo (Ordre de mission), ibana nawe.
Ibi bishatse kuvuga ko niba uhamagawe, uba ugomba gutegereza ukanamenya aho woherejwe n’ icyo uzakorayo. Ubwo bishatse kuvuga ko hari igihe Imana ihamagara umuntu, ataranamenya icyo agomba gukora we ubwe agahita yisinyira impapuro z’ubutumwa bw’akazi. Hari igihe cyo guhamagarwa n’igihe cyo gutumwa.
Haba hari igihe Imana igennye ko ujya mu muhamagaro, iyo uhutiyeho utarahabwa ibya ngombwa bishobora gusenya umurimo wari ugiye gukora.
Ibaze nk’umupolisi wakwiha amabwiriza yo gukora ikintu, nta ruhushya abiherewe n’abamuyobora, ntabwo byakunda ko yiyohereza mu butumwa. Kuba ari umupolisi byonyine ntibihagije.
Aya ni amwe mu makosa abakora umurimo w’Imana bakora yo gusimbuka inzego. Baba bagihamagarwa nabo bakirwanaho bakishakira ubutumwa bataranamenya ubwo Imana yashakaga kubaha.
Nk’uko bigenda n’ubusanzwe, Imana ishobora kuguha ubutumwa mu gihe kirekire cyangwa kigufi bitewe n’icyo ishaka gukora. Icyo usabwa ni ukuba maso ukamenya niba uhagurukanye ibyangombwa byose.
Ubundi ukiri munzira ugenda, biragoye kumenya ko utahagurukanye ibyangombwa byose by’ubutumwa, ariko iyo ugezeyo nibwo umenya ko hari ibyo wasize.
Abantu benshi bashobora guhagurukana ubutumwa bwabo, akaba aribwo batanga kandi wenda bakajya banavuga ko ari Imana yabatumye. Abandi barahamagawe ariko kubera agashyuhirane bahita biyohereza mu butumwa, kubera rero kutagira icyo batanga baragihimba.
Abandi nabo bahagurutse bafite ubutumwa bw’Imana, bagezeyo satani abayobereza mu gushaka indamu mbi, bahita barambika ubutumwa bw’Imana bahimba ubwabo buhyanye n’irari ry’isi.
Ibi akenshi babiterwa no kwanga kunyuzwa munzira Imana ishatse kubanyuzamo, ngo bemere kubanza kuba aboroheje mbere yo kuba abakomeye.
Ntuzigere utinya guca mu bikomeye, upfa kuba uzi neza ko ari Imana muri kumwe. Harubwo ibanza kukumanura, ikagucugusa ibintu byose idashaka bikagushiramo hanyuma ikabona kukuzamura.
Imana niguhamagara ujye urindirire mumurimo wayo kugira ngo umenye neza icyo iguhamagariye.


text:
Bryan Kagame (hagati) umwe mu rubyiruko rwitabiriye itorero Indangamirwa icyiciro cya 9
Mu gitondo cyo kuri uyu wa kane taliki ya 30 Kamena 2016, urubyiruko rusaga 430 rurimo n’umuhungu muto wa Perezida Kagame, Bryan Cyizere Kagame, rwerekeje mu itorero Indangamirwa icyiciro cya 9 rigiye kubera mu kigo cya Gisirikare giherereye I Gabiro mu karere ka Gatsibo.
Iri torero rigizwe n’abanyeshuri b’abanyarwanda biga mu muhanga ndetse n’abarangije amashuri yisumbuye mu Rwanda bagize amanota meza baturutse mu turere twose tw’igihugu, bakazamara ibyumweru bitatu batorezwa muri iki kigo.
Mu mpanuro bahawe mbere yo guhaguruka berekeza I Gabiro, umunyamabanga uhoraho muri Minisiteri y’uburezi, Dr Celestin NTIVUGURUZWA, yababwiye ko mu gihe kingana n’ibyumweru bitatu bagiye kumara I Gabiro bazatozwa gukunda igihugu, gukunda umurimo, kurangwa n’indangagaciro na kirazira by’umuco Nyarwanda ndetse no kugira ubutore.
Yagize ati:” Mugomba kuzirikana ko u Rwanda uko ruzamera mu munsi iri mbere biri mu maboko yanyu, mukanamenya ko ubunyarwanda ari indangaciro ikomeye ni yo mpamvu mugomba gutozwa ibyo byose.”
Kwizera Marie Claire urangije muri Lycee de Zaza akaba umwe mu bitabiriye iri torero, avuga ko yiteguye kuzamenya byinshi nk’umunyarwandakazi birimo uruhare rw’abanyarwandakazi mu kwiyubakira igihugu cyabo.
Yagize ati:” Iyo ndebye nsanga umuco ugenda ucika muri iki kihe, nk’umunyarwandakazi rero bizamfasha kumenya uko twakongera gufatanyiriza hamwe mu kwiyubakira igihugu no kugarura umuco twimika indangagaciro za kirazira. “
Umutahira w’Intore RUCAGU Boniface yagarutse ku kamaro ndetse n’ingaruka by’iri torero by’umwihariko ku biga mu mahanga rimaze kugeraho, birimo kugaragaza isura nziza y’u Rwanda mu mahanga, kugira uruhare muri gahunda ya Rwanda day, one dollar campaign, Ndi umunyarwanda n’izindi.
Iri torero indangamirwa icyiciro cya cyenda, ritegurwa buri mwaka na Leta y’u Rwanda ibinyujije muri Minisiteri y’uburezi, Komisiyo y’itorero ry’igihugu k’ubufatanye n’izindi nzego za Leta.
Abanyeshuri bagiye mu itorero I Gabiro
Bryan Kagame (wambaye ikabutura y’umweru) na bagenzi be bagiye mu itorero
Mbere yo guhaguruka babanje guhabwa impanuro n’ubuyobozi
Bahaguruka I Kigali berekeza I Gabiro
Muneza Ferdinand
MAKURUKI.RW


text:
sam.
19
mars
2011
KU WA MBERE
ISOMO RYA MBERE
Isomo ryo mu gitabo cy’Umuhanuzi Daniyeli (Dan 9, 4-10)
Jyewe Daniyeli, 4natakambiraga Uhoraho Imana yanjye, kandi nicuza ibyaha ngira nti «Nyagasani, Mana isumba byose kandi y’igihangange, wowe ukomereza Isezerano n’ineza abagukunda kandi bagakurikiza amategeko yawe: 5dore twaracumuye, turagoma, dukora ibibi, tuba abagambanyi kandi twirengagiza nkana amategeko n’amatangazo yawe. 6Twimye amatwi abagaragu bawe b’abahanuzi,, bavugaga mu izina ryawe babwira abami bacu n’ibikomangoma byacu, abasokuruza bacu n’imbaga yose ituye igihugu. 7Rwose, Nyagasani, ukwiye guharirwa ubutungane, naho webwe tugatahira ikimwaro; mbese nk’uko tumerewe ubu, twebwe abantu ba Yuda n’abatuye Yeruzalemu, ndetse na Israheli yose, abari hafi n’abari iyo bigwa mu bihugu byose batatanyirijwemo, bazira ubuhemu bakugiriye. 8Uhoraho, koko ni twebwe twakozwe n’ikimwaro kimwe n’abami bacu, ibikomangoma byacu n’abasokuruza bacu, kuko twagucumuyeho. 9Nyagasani, Imana yacu, ni umunyampuhwe n’umunyambabazi, n’ubwo twabyirengagije, 10ntitwumve ijwi ry’Uhoraho Imana yacu, ngo dukurikize amategeko yaduhaye abigirishije abagaragu be b’abahanuzi.»
ZABURI (Zab 79 (78), 5a.8, 9, 11.13ab)
Inyik/Uhoraho, ntuduhane bihwanye n’ibicumuro byacu.
Mbese Uhoraho, uzarakara na ryari?
Ntuduhore ibicumuro by’abasekuruza bacu,
udusanganize bwangu impuhwe zawe,
kuko tugeze ahaga!
Dutabare, Mana y’agakiza kacu,
Ugiriye ikuzo ry’izina ryawe;
Turokore, maze utubabarire ibyaha byacu,
Ugiriye izina ryawe.
Wumvane impuhwe amaganya y’ababoshye ;
Wowe ufite ubushobozi,
Umenye ubuzima bw’abaciriwe urwo gupfa.
Naho twebwe umuryango wawe, ubushyo wiragiriye,
Tuzakuririmbire ibisingizo iteka.
IBANGONDIRIMBO RIBANZIRIZA IVANJILI (Yh 6, 63.68)
Uragasingizwa Nyagasani, Mwana w’Imana Nzima!
Amagambo yawe Nyagasani,
Aturuka kuri Roho kandi agatanga ubugingo.
Ni wowe ufite amagambo y’ ubugingo bw’iteka.
Uragasingizwa Nyagasani, Mwana w’Imana Nzima!
IVANJILI
+Luka (Lk 6, 36-38)
Muri icyo gihe, Yezu abwira rubanda ati 36« Nimube abanyampuhwe, nk’uko So ari Umunyampuhwe. 37Ntimugashinje abandi, namwe mutazashinjwa ; ntimugacire abandi urubanza, namwe mutazarucirwa ; nimubabarire abandi, namwe muzababarirwe. 38Mujye mutanga, namwe muzahabwa: icyibo gishimishije, gitsindagiye, gicugushije, gisheshekaje ni cyo bazabuzuriza, kuko igipimisho mugeresha, ari cyo muzasubirizwamo. »


text:
Iteka najyaga mpora nibaza umuntu tuzabana aho tuzahurira bikansiga, nkumva binteye amatsiko. Hari n’igihe nihaye kujya mbaza abantu bashatse aho bahuriye n’abo babana, arikonza gusanga bihabanye cyane kuko abantu bafite ubuhamya butandukanye. Mu by’ukuri nasanze atari ikintu cyoroshye.
Hari umuntu twaganiriye , kugeza ku munsi wo kujya mu kiriziya gusezerana ngo yari ataramenya ibyo arimo!! Ngo yabonaga imodoka ije ngo tugiyegusezerana mu rukiko , akinjira, ati byabintu nakekaga ko ari imikino none ndabona bigeze kure, hari umuntu ngo bari barakundanye mbere, akambwirango naho yaba yambaye ivara mu kiriziya bakamubwirako uwo wambere agarutse ngo yahita abyiyambura akisohokera akajya kumusanganira!!! Mu by’ukuri hari ibintu abantu bakinisha , njye sinakinisha ubuzima bwanjye gutyo nk’ubuterera inyoni.
Hari umusaza w’umupastori watubwiye ngo “ Urugo rwiza ni Paradizo yo mu isi itegura iyo tuzabamo mu ijuru” kugirango rero iyo paradizo yo mu isi uzashobore kuyinjiramo urasabwa kuba careful , kwitonda ugashishoza ukagisha inama Uwiteka.
Dore rero ikibi cyabyo ,nuko mu kirokore nta gerageza ribayo kandi icyo uhitamo cyose kikugiraho ingaruka nziza cyangwa mbi: iyo wahisemo nabiwamaze kuhikubita, ni ubuzima bwose, niyo wahisemo neza Uwiteka akugenze imbere nawe ukemera ko akuyobora, ni ubuzima bwose kuko musezerana kutazatandukana.
Mu guhitamo, ntukwiriye kwigana abandi, si umwenda ubwira abandi ngo uwo babona wose bakuzanire ntacyo. Rimwe nagiye kugura igitenge, ariko ndebye ibitenge byose nigeze ntarabona ikinkoze ku mutima, numva koko gutoranya uwo muzabana biragoye pe? Hakaba icyo bambwiye ngo kirambereye gihuye n’uruhu rwanjye ariko umutima wanjye pe nkumva sinagikunze haba namba, kimwe nti kirijimye cyane, ikindi nti gifitemo umutuku mwinshi,….. ngaho ibaze nawe icyo ni igitenge gusa!!!
Ngarutse ku ijambo ryanditse hejuru, nibura Adamu yari afite nicyo kuvuga” Umugore wampaye!!!” mbega byiza , kuba ufite gihamya ko Imana ariyo yamuguhaye! Aha hajya hatera ibibazo byinshi kuko umuntu aza ati ndabizi ko Imana yakumpaye, kandi wowe wasenga ukumva wapi rwose ntanamba wumva.
Ikintu cyo guhitamo ni ikintu cy’umuntu n’Imana ye kandi gisaba ukwiyemeza gukomeye, kuko nkanjye, ntinya kwicuza mubuzima bwanjye.
Igihe kimwe kuri radiyo haciye ikiganiro, nuko umuntu wabwirizaga arabaza ngo “ Uyu munsi ubyutse mu gitondo, ugasanga amategeko yose yaguhambiraga ku muntu mubana yavuyeho, mbese bitakiri icyaha cyangwa ikosa, noneho bakagusaba guhitamo uwo mubana , ese wumva uwo musanzwe mubana ariwe wakwongera guhitamo!!!!” Cyari ikibazo gikomeye, cyane cyane kubantu batoranije bahubutse, abiziritseho ibisasu ngo “ samusure nzapfa cyangwa nzakira”, n’ibindi, ariko ahari wowe uracyafite amahirwe kukoutarahinjira, subiza ubwenge ku gihe unabanze usenge utuje, wumve ko uhamanya n;umutimawawe, uhamanya n’Umwuka Wera.
Intambara irangiye nagiye kwibona nibona ndi kumwe n’umubyeyi wanjye n’abo tuvukana kandi nubwo nari muto, ninjye bose bari bahanze amaso ngo babeho. Nuko kubw’Imana mbona akazi mu bazungu ndabatunga rwose dusa nkaho twibagiwe umubabaro kuko nakoreraga amadorari. Nagize ikibazo rero amashuri atangiye, nkibaza ukuntu nzareka akazi ngasubira mu ishuri ariko ngahitambona ko bitashoboka kuko bene mama inzara izabica, rimwe nkiyemeza kutazajya mu ishuri, ariko kuko nakundaga kwiga cyane , nahura n’umuntu wambaye umwenda w’ishuri nkarara ndira kandi ntashaka no kubyereka mu rugo ngo batabona ko mbabaye, ikibazo cyo guhitamo kimbana ikibazo pe! Maze kubona ko bindenze, nafashe amasengesho yo kwiyiriza y’iminsi 2, njya imbere y’Imana ndarira, mbwira Imana ngo ndagushimye ko ikibazo kinkomereye ndi imbere yawe, none ndagusaba kumpitiramo ikintu kimwe kitazantera kwicuzamu mubuzima: niba ari ukuguma mu kazi, umpanaguremo ikintu kitwa ishuri ndeke kujya mbona umwana wambaye umwenda w’ishuri ngo nirirwe ndira, ikindi ninumva abandi barangije ntibizambabaze,niba ari ukureka akazi, sinzigere na rimwe mva ku ishuri ngo mbure ibiryo, mwene mama ntazigere yifuza icyayi cyangwa ikindi cyo kurya ngo akibure. Narangije ayo masengesho umutima wanjye unyemeje kujya mu ishuri ngasezera akazi ariko numva rwose nubwo ntakintu nakimwe kiri mu rugo, ariko numva ni Imana twavuganye numva mfite amahoro hamwe n’uwo mwanzuro utoroshye, kuko iyo nabwiraga abana ngo ngiye kureka akazi barariraga cyane bati tuzatungwa niki?
Impamvu ntanze ubu buhamya nuko nabonye ibimenyetso n’ibitangaza byaherekeje aya masengesho. Narasezeye ku kazi, naragiye ku ishuri, umuntu twakoranaga mbona anzaniye amafaranga mu rugo ngo ni ayanjye yasigayeyo! Turayarya mu rugo, agiye gushira, hagarukaundi ngo hari frs y’ikiruhuko ntafashe kandi sinarinziko binabaho! Nti shimwa Mana, turayarya nayo. Noneho rero agashya! Ya frs ashize , umuntu twakoranaga aza iwacu ni mugoroba, ati waje gusabira mama wawe akazi umuzungu ko wenda yazajya abona icyo kubagaburira! Mama wanjye ngo yaherukaga ku kazi muri 1975.......
Iteka najyaga mpora nibaza umuntu tuzabana aho tuzahurira bikansiga...
Iteka najyaga mpora nibaza umuntu tuzabana aho tuzahurira bikansiga, nkumva binteye amatsiko. Hari n’igihe nihaye kujya mbaza abantu bashatse aho bahuriye n’abo babana, arikonza gusanga bihabanye cyane kuko abantu bafite ubuhamya butandukanye. Mu by’ukuri nasanze atari ikintu cyoroshye.


text:
Hari tariki ya 3 Gicurasi 2016, ubwo ubuyobozi bw’Akarere ka Gicumbi bwatumizaga inama yari yahuje abayobozi b’ibigo by’amashuri, abarezi, abakozi kuva ku Kagari bafite uburezi mu nshingano ndetse n’Abanyamabanga Nshingwabikorwa b’Imirenge yose igize Gicumbi.
Intego nyamukuru y’iyi nama kwari ukurebera hamwe uko muri aka Karere abana bose bakigaragara ku mihanda batari ku ishuri bahavanwa mu maguru mashya bagasubizwa ku mashuri.
Aha ni ho hafatiwe umwanzuro w’uko mu kwezi kumwe gusa abana bose bazaba bamaze gusubizwa ku mashuri,nyamara magingo aya biracyari umugani.
Mu ruzinduko abadepite bamaze iminsi bagirira muri Gicumbi, ikibazo cy’abana bataye amashuri kiri muri bimwe mu Banyamabanga Nshingwabikorwa b’Imirenge y’aka karere babagaragarije ko kikibagoye. Ubwo abadepite Kantengwa Julienne na Mporanyi Théobard basuraga Umurenge wa Miyove, iki kibazo kiri muri bimwe mu byo basanganijwe.
Ngezahumuremyi Théoneste, Umunyamabanga Nshingwabikorwa w’Umurenge wa Miyove, yagize ati“Mu bibazo tugihura na byo kandi biduhangayikishije harimo icy’uko muri uyu Murenge kugeza ubu tubara abana magana abiri tutarabasha gusubiza mu ishuri ubu bakigaragara ku mihanda ndetse no mu mirimo itandukanye irimo gukora mu mirima y’icyayi ndetse no gukora mu birombe bicukurwamo zahabu.”
Uyu muyobozi avuga ko kuba badashobora gusubiza abana bose mu mashuri ahanini biterwa n’uko bamwe mu babyeyi bateshuka ku nshingano zabo zo kurera, aho usanga bahora mu makimbirane kugeza ubwo umwana yigenga akarinda asohoka mu muryango.
Uwimana Jean Baptiste utuye muri uyu Murenge, aganira na IGIHE yatunze agatoki imwe mu miryango ku kuba intandaro yo gutuma abana bata ishuri muri aka karere.
Ati“Jye mbona biterwa n’ubusinzi kuko muri Miyove hari Kanyanga nyinshi, reba umugabo azinduka ajya gushakisha yataha akajya kunywa akagera mu rugo yasinze ari na bwo atangira guhondagura abo asanze, ubwose umwana urumva yakurira muri ubwo buzima? Bamwe bahitamo kujya kwishakishiriza ubuzima nyine.”
Kuri iki kibazo Depite Kantengwa Julienne yibutsa ababyeyi ko ari bo ba mbere bafite inshingano ku bana babo.
Ati“Ubundi mbere y’uko ikibazo kibazwa umuyobozi runaka kigomba kubazwa mbere na mbere ababyeyi kuko ni bo bafite inshingano za mbere zo kurera abana babo, ikindi abayobozi nabo bakamenya gukurikiranira hafi imiryango babonamo ibyo bibazo kuko twese tugomba kwita ku mwana niba dushaka ejo heza.”
Mu kwezi kwa Gatanu uyu mwaka wa 2016, imibare yagaragaza ko muri aka karere abana bataye ishuri bageraga ku 7728 mu mashuri abanza n’abasaga 23 mu mashuri yisumbuye.


text:
Ibyakozwe n’Intumwa 16:25-26 "Ariko mu gicuku Pawulo na Sila barasenga baririmbira Imana, izindi mbohe zirabumva. Uwo mwanya habaho igishyitsi cyinshi, imfatiro z’inzu ziranyeganyega, inzugi zose ziherako zirakinguka, iminyururu ya bose iradohoka".
Inzugi zose ntabwo zikingishije iminyururu y’ibyuma. Hari inzugi zegetseho ariko zisa n’izikinze. Iyo uruhagaze inyuma ugira ngo ntirukinguka ariko iyo usunitse umenya ukuri". Benshi bagarukira inyuma barebesheje amaso bake nibo basunika.
Kwizera n’ukurenza ibyo amaso areba ugasunika. Kandi nta rugi rutakinguka rusunitswe. Biterwa n’usunika n’intwaro asunikisha.
Pawulo na Silasi basunikishije isengesho, kuramya no guhimbaza n’Ijambo. Icyakurikiyeho n’uko iminyururu yumvise ikarekura! Wari uzi ko inzugi zikuzitiye zegetseho?
Ndakwifuriza gusunika urugi ruri imbere yawe!
Dr. Fidèle Masengo, Foursquare Gospel Church Kimironko


text:
Rwanda | GISAGARA: BANKI YA KIGALI NA BDF BIRIFUZA GUKORANA NA SACCO ZO MURI GISAGARA
Banki ya Kigali (BK) hamwe n’ikigo kigamije guteza imbere imishinga mito n’iciriritse BDF, birifuza gukorana na za Saccos zo mu karere ka Gisagara mu rwego rwo kuzifasha kuzamuka ariko nazo zigafasha BK korohereza abakiriya bayo baherereye mu cyaro zibaha serivisi bakenera muri iyi banki maze nayo ikagira icyo izigenera.
Abakozi ba BK na BDF basobanuriye abahagarariye za Saccos ubufatanye bifuza ko bagirana
Abahagarariye za Saccos mu mirenge y’akarere ka Gisagara bavuga ko n’ubwo BK na BDF byagerageje kubaha ibisobanuro ndetse bakanabyumva neza, atariko bakwihutira gukorana na byo byombi kuko hari aho bumva bahomba.
Bavuga ko gukorana na BDF byo babishima ndetse ko igisigaye ari ugusinyana amasezerano kuko icyo ibasaba ari ukwemera ikabafashiriza abaturage babagana badafite uburyo bwo kwaka inguzanyo bitewe no kubura ingwate, aho BDF ishobora kubishingira ku rwego rwa 75%, ibyo rero Saccos zikaba zibona bizanazifasha kunguka abandi banyamuryango.
BDF ku busanzwe ngo ikaba yifuza kuzafatanya na Saccos zose ziri mu gihugu kugirango ubufasha itanga bugere ku babukeneye bose. Ubu ngo yaba imaze gukorana na Saccos zigera muri 70 gusa mu zisaga 400 ziri mu gihugu.
Carine UMUGWANEZA umukozi wa BDF yagize ati “Icyo tugamije ni ugufasha abaturage gutera imbere tukaba rero tuzabinyuza muri izi Saccos aho tuzajya dufasha abaturage bakeneye inguzanyo ngo bakore imishinga yabo tukabishingira. Ikindi kandi dukora n’ubujyanama”
N’ubwo Banki ya Kigali ivuga ko gukorana n’izi Saccos bizazifasha kuko hari umugabane zizajya zihabwa ku bwa Serivisi zizajya ziha abakiriya ba BK, abazihagarariye bo bavuga ko hari impungenge ko gukorana n’iyi banki byazaziviramo kubura bamwe mu bakiriya babo bitewe n’uko hari abaziganaga kuko batabasha kugera kuri izo banki zindi ziri mu mijyi, Byumvikana ko baramutse babonye hafi serivisi bahabwaga n’izo banki nk’uko BK ibyifuza, bahita bava muri Saccos.
Adele NSANZIMFURA umukozi wa BK yavuze atya “Turifuza ko Saccos zajya zidufashiriza abakiriya bacu batugeragaho bibagoye, maze natwe tukajya tugira amafaranga ya komisiyo tugenera izi Saccos, twumva rero nta gihombo kirimo kuko nibadufashiriza abantu nabo bazajya babona igihembo cyabo”
Naho uhagarariye Saccos mu murenge wa Musha bwana Emmanuel UWIMANA mu ijwi rya bagenzi be yagize ati “Ni ibyo kwitonderwa ninayo mpamvu BK yo tutahita tuyiha igisubizo kuko dusanga dushobora no guhomba bamwe mu bantu batuganaga, bakajya baza ariko batinjiriza Saccos ahubwo binjiriza BK. Tuzabanza tubyigeho neza na komite zacu turebe icyo twakunguka ni kiba ntacyo tubireke. BDF yo rwose dutinze gusinya amasezerano gusa naho ubundi twumvise izadufasha”
Saccos zo muri Gisagara zivuga ko ubusanzwe zitakwanga gufatanya n’abazigana cyane ko zibona zikiri hasi zikaba zikeneye kuzamuka, ariyo mpamvu zakiranye ubwira ubufatanye na BDF.


text:
Byavugiwe mu muhango wo kurahiza abahesha b’inkiko batari ab’umwuga 65, umwe w’umwuga na ba noteri 13, wabaye kuri uyu wa 21 Kamena 2016, uyoborwa na Minisitiri w’Ubutabera akaba n’Intumwa Nkuru ya Leta, Johnson Busingye, ari na we wakiriye izi ndahiro.
Minisitiri Busingye yasabye abahesha b’inkiko bari bamaze kurahirira kuzuza inshingano zabo, guha umwanya irangizwa ry’imanza kuko ngo ari bwo butabera bwuzuye nyuma y’imanza.
Yagize ati “Nagira ngo mbabwire ko nta kazi karemera gusumbya kujya guhesha umuntu ubutabera yaharaniye akabubona binyuze mu mategeko, niba mugomba guhitamo mu bikorwa bibiri muzabanze gukora icyo kurangiza urubanza”.
Yagarutse kandi ku bahesha b’inkiko bamwe bagifite umuco mubi wo gusiragiza abaturage babagana babasaba kubarangiriza imanza.
Ati “MINIJUST yagiye igezwaho ibibazo bigaragaza ko hari abahesha b’inkiko bagisiragiza abaturage banga kubarangiriza imanza, yajya ku kagari bakamwohereza ku murenge, yajya ku murenge bakamwohereza ku karere na bo bakamwohereza ahandi, ibi bigomba gucika”.
Yakomeje avuga ko abahesha b’inkiko bagomba kwirinda amarangamutima mu kazi, kuvangura, ruswa, ikimenyane n’icyenewabo kuko ngo ari byo akenshi bituma akazi kagenda nabi, ntibuzuze inshingano zabo.
Umwe mu barahiye, Zirimwabagabo Alphonse, Umunyamabanga Nshingwabikorwa w’Akagari ka Ruhina mu Murenge wa Kiyumba muri Muhanga, avuga ko kwiha gahunda ari byo bizatuma bakora neza imirimo yabo.
Ati “Umunyamabanga nshingwabikorwa w’akagari aba afite indi mirimo, ariko igikuru n’ukwiha gahunda ihamye, ukagira umunsi wo kwakira imanza n’uwo kuzirangiza.”
Akomeza avuga ko mu byo agiye kwihatira ari ukumenya imanza zose zo mu kagari ke zikeneye irangiza rubanza, azishyire kuri gahunda yo kuzirangiza mu rwego rwo kubahiriza itegeko.
MINIJUSTE ivuga ko kugeza ubu mu Rwanda hari abahesha b’inkiko b’umwuga 302, abahesha b’inkiko batari ab’umwuga 2630, hakiyongeraho umwe umwe mu bigo nk’Ikigega cy’Ingoboka, Urwego rw’Umuvunyi no muri MINIJUST ubwayo.


text:
Miss Mutesi Kayibanda Aurore, Nyampinga w’u Rwanda w’umwaka wa 2012, yavuze ibigwi urukundo rw’ababyeyi be ndetse n’uburyo urugo rwabo ari urugero rwiza rw’urwo nawe yifuza kubakana n’uwo bazashyingiranwa.
Kuri uyu wa Mbere tariki 15 Kanama 2016, nibwo Miss Mutesi Aurore yanditse ku mbuga nkoranyambaga ubutumwa burimo amagambo yerekana uburyo aterwa ishema n’urugo rw’ababyeyi be rwubakiye ku rukundo, ashimangira ko we n’abavandimwe be bahiriwe cyane.
Miss Mutesi Aurore n’ababyeyi be ubwo yambikwaga ikamba
Byari mu rwego rwo kwifuriza se Kayibanda Ladislas na nyina Olive Mukazera, isabukuru y’imyaka 35 bamaze babana nk’umugabo n’umugore, bivuga ko bashakanye muri Kanama 1981.
Miss Aurore ati: "Mama na Papa, sinatangira ndondora uburyo njye n’abavandimwe banjye twagize umugisha wo kuba tubafite nk’ababyeyi. Mu mibereho yacu, kubona urukundo nyarwo kuri mwebwe mwembi bitera umutima wanjye ibyishimo, tubabonamo ubudakemwa. Murakoze kuba muri urugero rwiza rw’urushako. Ndabizi nta n’umwe muri mwe w’umuziranenge ariko urugo rwanyu rwabaye urugero rudasanzwe kuko mwabashije kubyitwaramo neza n’aho umwe yaba yaragiye akosa. Isabukuru nziza y’imyaka 35, ndabakunda cyane babyeyi. Nifuza kuzamera nkamwe ninkura."
Miss Aurore akundana ma Mbabazi Egide bashobora kuzarushinga mu minsi iri imbere
Miss Mutesi Aurore, niwe bucura mu muryango wa Kayibanda Ladislas na Mukazera Olive, akaba avuka mu muryango w’abana bane barimo na musaza we Hirwa Henry waririmbaga muri KGB watabarutse aguye mu kiyaga cya Muhazi.


text:
Corneille Nyungura, ni umuhanzi w’icyamamare ku isi ukomoka mu Rwanda, wabyawe n’abanyarwanda ndetse watangiriye muzika ye mu Rwanda, ariko amateka y’u Rwanda yatumye ashengeshwa n’ibikomere yatewe ahanini n’ababyeyi be kimwe n’abavandimwe bishwe muri Jenoside yakorewe abatutsi. Ubu arimo kwamamaza igitabo cye kivuga ku buzima bwe n’ishavu rikimushengura umutima yatewe na Jenoside yakorewe abatutsi mu Rwanda.
Corneille Nyungura, yavukiye mu gihugu cy’u Budage tariki 24 Werurwe 1977, abyarwa n’ababyeyi bombi b’Abanyarwanda bari baragiye kuba muri icyo gihugu kubera impamvu z’amasomo, hanyuma baza kugaruka kuba mu Rwanda bari kumwe na Corneille ubwo yari afite imyaka 6 y’amavuko.
Mu mwaka w’1993 nibwo yatangiye kugaragaza impano ye idasanzwe mu muziki, atangira kwandika indirimbo ndetse no kuririmba, ibyo ndetse byanamuhesheje gutwara igihembo cya Decouverte muri uwo mwaka.
Papa wa Corneille ari we Emile Nyungura, icyo gihe yari umuyobozi w’ishyaka rya PSD ritavugaga rumwe n’ubutegetsi bwa Perezida Juvenal Habyarimana. Emile Nyungura yari n’umuhanga mu by’ubwubatsi nyuma yo kwigana n’umugore we mu Budage, ndetse nyuma yo kugaruka mu Rwanda yakoraga mu kigo cyahoze cyitwa Electrogaz.
Kuba Emile Nyungura n’umugore we bari bazwi cyane mu gihugu, biri mu byatumye baba mu bambere bahizwe baricwa hamwe n’abandi bo mu muryango wa Corneille. Emile Nyungura yiciwe mu maso y’umuhungu we Corneille, kimwe mu byamuteye ibikomere byamushegeshe cyane. Nyuma ya se umubyara, hishwe na nyina ndetse n’abavandimwe be batatu, aba ari we usigara wenyine.
Mu kiganiro Corneille yagiranye na Televiziyo yitwa France 2 mu mwaka wa 2014, yagaragaje inzira y’umusaraba yanyuzemo icyo gihe ubwo ababyeyi be n’abandi bo mu muryango we bicwaga. Yagize ati: “Nasimbukiye inyuma y’intebe yari iruhande rwanjye. Barasa abantu bose, bahita biruka. Ndakeka batarigeze bafata umwanya wo kugenzura ko twese twapfuye. Navuye aho nari nihishe… Ndakeka ko mu isaha yose yakurikiyeho nasaga n’uwapfanye nabo, sinari mpari... Ikintu cya mbere nahise nkora, nagiye mu bwogero (sale de bain) bw’ababyeyi banjye hanyuma nireba mu ndorerwamo kugirango nemere neza ko ibyo natekerezaga byari byo, bivuze ko nari muzima. Nagize imbeho nyinshi cyane mera nk’urubura. Nta kintu na kimwe nabashaga kumva, sinariraga, nasaga n’uwataye ubwenge. Ku munsi wakurikiyeho nibwo nagize imbaraga zo kureba umuryango wanjye wose, hanyuma n’abaturanyi baraza baramfasha turabashyingura.”.
Corneille wari ufite imyaka 17 y’amavuko icyo gihe, yahise ahungira mu gihugu cyahoze ari Zaire, hanyuma ahava ajya mu Budage aho yari asanze abantu bari inshuti z’ababyeyi be bakiba muri icyo gihugu. Kuva icyo gihe, ntarongera gukandagiza ikirenge cye mu Rwanda ndetse yagiye agaragaza ko afite ibikomere bikomeye kuburyo yananiwe kugaruka mu gihugu yahuriyemo n’amateka mabi yashegeshe umutima we. Ibi bikomere yabanje kubigaragaza akoresheje impano yo kuririmba ariko byabaye ngombwa ko abinyuza no mu bitabo.
Corneille yakomeje kugaragaza impano n’ubushake bwo gukora umuziki ndetse aza kugeza ubwo ava mu Budage yerekeza muri Canada mu mwaka w’1997 ari naho ari kugeza ubu ndetse yamaze no guhabwa ubwenegihugu, ubu ni umuturage w’iki gihugu cya Canada giherereye ku mugabane wa Amerika. Iyo usesenguye neza ibijyanye n’umuziki we n’ibiganiro atanga mu bitangazamakuru, bigaragaza ko afite ibikomere atarabasha kwakira ari nabyo avuga ko byatumye ataragaruka mu Rwanda kuva yahunga mu myaka 22 ishize.
Album ya Corneille imaze imyaka 4 igiye hanze, yayise « Entre Nord et Sud », bishaka kuvuga « Hagati y’amajyaruguru n’amajyepfo » aho yashakaga kwerekana ko iwabo ari ku migabane itatu y’isi, harimo muri Afrika aho ababyeyi be bakomoka, i Burayi (mu Budage) aho yavukiye ndetse akaba yaranahabaye nyuma yo guhunga Jenoside yari asize mu Rwanda, hanyuma akaba anafata umugabane wa Amerika nk’iwabo kuko igihugu cya Canada kugeza ubu ari nacyo abarizwamo akaba anagifitemo ubwenegihugu, akaba yarahashakiye umugore witwa Sofia mu mwaka wa 2006 ndetse bakaba baranabyaranye umwana witwa Merik Nyungura, aba bose bakaba babarwa nk’abaturage ba Canada. Mu biganiro yagiye agirana n’ibitangazamakuru bitandukanye nyuma y’iyi album, Corneille ubwe yagiye avuga ko adapfa kuririmba, ahubwo ko ibikubiye mu ndirimbo ze ari ubuzima yabayemo.
Mu mwaka wa 2013, Corneille nibwo yaganiriye na Televiziyo y’Abafaransa, asobanura byinshi ku muziki we ushingiye ku buzima bwe bwite yanyuzemo, ariko anaboneraho kwerekana ko umutima we utarabasha kwakira kuba yagaruka mu Rwanda. Icyo gihe yagize ati: “Kuva icyo gihe cyose, numvaga ntiteguye kuba nasubirayo. Nari mfite agahinda natewe n’ibyabaye mu gihugu nkomokamo”.
Indirimbo ye yitwa "I’ll Never Call You Home Again" bishaka kuvuga ngo «Sinzongera kukwita iwacu ukundi» irimo amagambo agaragaza ibikomere bya Corneille. Irimo amagambo akomeye aho aba agira ati: “Ubwo mperuka kukubona, wari umeze nk’uruhurirane rw’ibyahishuwe, ikuzimu n’Itangiriro. Ubwa nyuma mperuka kukubona, wanyamburaga ibyanjye n’abari abanjye bose… sinzongera kukwita iwacu ukundi.”
Gusa icyo gihe mu mwaka wa 2013, Corneille yatangaje ko yumva umutima we ugenda wiyunga n’u Rwanda nk’igihugu akomokamo, ndetse ko agenda yiyumvamo buhoro buhoro umutima wo kuba yahagaruka. Mu ndirimbo ye yitwa "Les Sommets de nos vies" bishaka kuvuga «Udusongero tw’ubuzima bwacu» avugamo ibihe bikomeye by’ubuzima bwe, akaza no kuvugamo iby’uko azagaruka i Kigali.
Mu ndirimbo ya Corneille yise “Parce qu’on vient de loin”, naho avugamo amagambo akomeye cyane agaragaza ibikomere yatewe na Jenoside yamugize impfubyi ikanamutwara abavandimwe. Muri iyi ndirimbo hari aho agira ati: “Nitwe ubwacu ba papa bacu, turacyari bato ariko kandi turanashaje, bituma ntekereza… Urabizi nitwe ubwacu ba mama bacu, turacyari bato kandi babyitayeho ariko bizahinduka. Umuntu atwarwa umwanya no guteganyiriza ejo hazaza, ariko igihe cyiza kikigendera kikadusiga ntacyo dufite ndetse twashobewe. Umuntu ata igihe kinini abira icyuya… ariko se byaba bimaze iki mu gihe umuntu atizeye niba azabasha kubona uko ejo hazaba hasa?”. Muri iyi ndirimbo, akomeza avugamo amagambo menshi agaragaza ko yavuye kure mu buzima bwe.
Mu ndirimbo yitwa “Seul au monde”, Corneille naho aririmbamo amagambo agaragaza ko yiyumva nk’uri wenyine ku isi yose, kuko ntawe agifite umuba hafi. Iyi yayikoze mu mwaka wa 2003. Muri iyi ndirimbo hari aho agira ati: “Ndi njyenyine ku isi, ntacyo mfite nabikoraho. Niyumva ndi njyenyine ku isi, singishoboye kubiceceka… Mama mbere yo kugenda yarambwiye, ngo ntukerekane imbaraga nke no gutsindwa kwawe, kandi nugera mu bihe bibi cyane ujye ukomera, amarira uyamire kuko guhorana ishema bizaba intwaro yawe nziza… Mbese ubu nzi guseka uko byakagombye… Ndirimba kenshi ngirango ntarira, iyo ntekereje ku buzima bwanjye ndara amajoro, umunsi wose uje ukambwira ko ndi njyenyine ku isi”
Muri rusange, mu ndirimbo z’umuhanzi Corneille aho ziva zikagera, ubwe yivugira ko ibyo aririmba ari ubuzima bwe yabayemo ndetse n’ubwo akomeza kubamo. Ibi kandi ninako bigaragara, kuko iyo usesenguye amazina aha izi ndirimbo ndetse n’amagambo akomeye aba azigize, usanga bifite aho bihurira cyane n’ibikomere yatewe n’amateka ya Jenoside yamusize ari nyakamwe.
Nyuma yo kubiririmba ariko, ubu arimo aramamaza igitabo kivuga ku buzima bwe, gisobanura n’ubundi ishavu n’agahinda yatewe no kubura abe muri Jenoside yakorewe abatutsi. Iki gitabo kiri mu rurimi rw’igifaransa yise "Là où le soleil disparait", naho avugamo ubuzima yanyuzemo, ndetse n’uburyo yashegeshwe cyane na Jenoside yakorewe abatutsi n’ubu akaba yarabaye imbata y’amateka y’ubuzima bwe.


text:
Ese ko udahinduka amarira warize yose yakumariye iki?
17Ni uko Dawidi amaze kubwira Sawuli ayo magambo, Sawuli aravuga ati “Yewe mwana wanjye Dawidi, iryo jwi ni iryawe?” Maze Sawuli acura umuborogo ararira. 18Aherako abwira Dawidi ati “Undushije gukiranuka kuko unyituye ineza, ariko jye nkakwitura inabi…1 Samweli 25:17.
Ni uko Sawuli arahaguruka, aramanuka ajya mu butayu bw’i Zifu ari kumwe n’ingabo ibihumbi bitatu z’Abisirayeli zatowe, bajya gushakira Dawidi muri ubwo butayu…. 21 Sawuli aravuga ati “Nakoze icyaha. Garuka mwana wanjye Dawidi, sinzongera kukugirira nabi, kuko ubugingo bwanjye bwagize agaciro imbere yawe uyu munsi. Yewe, nabaye igicucu, narafuditse cyane” 1 Samweli 26:2.
Nyuma y’aho atangiye guterwa n’umwuka mubi wamuhagarikaga umutima, ni bwo Umwami Sawuli yategetse ko bamushakira umuntu w’umuhanga uzi gucuranga bamuzanira Dawidi, maze si ukumukunda, ahubwo aramukundwakaza, kuko yaramucurangiraga umutima we ugatuza akabona amahoro.
Si Sawuli wamukunze gusa, ahubwo nyuma y’aho agiriwe umugaba w’ingabo rubanda rwaramwishimiraga cyane ndetse bamwe bakamurutisha Sawuli, uku gufatwa nk’intwari byamubyariye kwangwa cyane, bigera n’aho umwami Sawuli ubwe ashaka kumwica, nyamara ku bw’imbaraga z’Imana ikajya imurengera. Mu rugamba rwo gushaka kwivugana Dawidi, Umwami Sawuli yagiye arangwa no kwicuza cyane, gusuka amarira menshi ndetse no gusaba imbabazi Dawidi, nyamara n’ubwo yerekanaga Dawidi ko ababajwe n’ibyo yakoze, kandi akavuga ko atazabyongera, ntibyatindaga kuko bwaracyaga akongera akamuhiga ndetse hafi kumwica gutyo gutyo.
Ubu buzima Sawuli yabayemo ndetse n’uyu mutima we wicuza nyamara ntiyihane, si umwihariko kuri we gusa kuko abihuje n’abantu benshi muri iyi si, aho usanga umuntu aba mu byaha akaba imbata yabyo, ejo yagira amahirwe yo kumva ubutumwa bwiza, agaca bugufi akarira, agahiga imihigo myinshi, ati ndigaye cyane, sinzongera kubisubiramo, gusa ibi ntibitere kabiri, ejo ugasanga yasubiye muri ibyo byaha ndetse kurusha ho, agahora muri ubu buzima, ukibaza amarira y’urudaca ahora asuka icyo amumarira, nyamara kuri bene aba, Uwiteka arababwira ngo umwuka w’Imana ngo ntago azahora aruhanya na bo iteka ryose (Itangiriro 6:3), ahubwo birakwiye ko bamaramaza rwose, bagahinduka bagize imitima mishya, kugira ngo barusheho kumenye ibyo Imana ishaka ari byo byiza bishimwa na yo kandi itunganye (Abaroma 12:2) bamenye ko nta nyungu n’imwe yo guhora babyigaraguramo.
Birashoboka cyane kwihana, umuntu akamaramaza, Yesu yitanze ku bwawe amena amaroso ku bwawe, nawe numwizera ukiyemeza kureka ibyaha byakwizingiyeho, Yesu azagushoboza kandi ntago uzarimbuka ahubwo uzabona ubugingo buhoraho (Yohana 16:3), amajwi ya Satani akubwira ko bitashoboka kureka ibyo umaranye igihe kinini byarakunaniye yacecekeshe uyabwire ko ku musaraba Yesu yaragije byose kandi uzanesha.
Ernest RUTAGUNGIRA


text:
Menya byinshi ku ndwara yo kudashaka imibonano mpuzabitsina ku muhungu
Ubusanzwe, ngo iyo umugabo ashatse imibonano mpuzabitsina, imitsi yo mu gitsina yuzuramo amaraso, hanyuma bigatuma gikomera ari byo bituma abasha gukora imibonano mpuzabitsina n’umugore bari kumwe.
Iyo umuntu afite uburwayi, ngo igitsina cye ntigikomera bihagije bityo gukora imibonano mpuzabitsina ntibishoboke.
Nk’uko bitangazwa na Doctissimo.fr, ngo iyi ndwara igera ku bagabo miliyoni 152 mu isi yose. Ubushakashatsi bwagaragaje ko uko inyoko muntu isaza, ngo abagerwaho n’iyi ndwara bazikuba kabiri kugeza mu mwaka wa 2025.
Hari impamvu nyinshi zitera indwara yo kudashyukwa, zimwe zishingiye ku buzima bwo mu mutwe no mu mitekerereze, izindi zikomoka ku miterere y’umubiri. Zimwe mu mpamvu zikomoka ku miterere n’imikorere y’umubiri ni izi zikurikira:
Impamvu zikomoka ku mitsi
Ibintu byose bishobora kubangamira imitsi bishobora no kugira ingaruka ku gitsina cy’umugabo. Gusa nk’uko bitangazwa na Doctissimo.fr ngo ikibazo cya athérosclérose, ni ukuvuga imyivumbagatanyo mu gukomera no koroha kw’imitsi ngo ni yo mpamvu ya mbere itera ikibazo cyo kudashyukwa.
Ibindi ni umuvuduko ukabije w’amaraso, itabi, ndetse na diyabete ituma ibyago byo guhura n’imyivumbagatanyo mu mikorere y’igitsina byiyongera.
Impamvu zikomoka ku misemburo
Iyo umugabo atangiye gusaza, umusemburo wa testosterone uragabanuka. Uyu musemburo iyo ugabanutse utuma ubushobozi bw’umugabo bwo gukora imibonano mpuzabitsina na bwo bugabanuka, gutakaza ubunini bw’imikaya, gutakaza ireme ry’amagufa, kubura imbaraga byose biherekezwa n’imyivumbagatanyo mu mikorere y’igitsina.
Impamvu zikomoka ku mitsi y’ubwonko
Ibibazo bimwe by’imitsi y’ubwonko n’ubwonko ubwabwo bishobora gutuma umugabo agira ikibazo cyo kudashyukwa. Bimwe muri ibyo bibazo bishobora kuba impanuka y’imitsi y’ubwonko, kwangirika kw’imitsi ihuza ubwonko n’igitsina, kubagwa nabi n’ibindi.
Inkomoko y’imiti
Imiti imwe n’imwe ishobora kuba impamvu y’imyivumbagatanyo mu mibonano mpuzabitsina ku mugabo. Ishyirwa mu majwi cyane ni imiti y’umuvuduko w’amaraso ukabije, imiti ivura ibibazo by’imisemburo, imiti ihabwa abafite agahinda gakabije, irinda kugagara, n’iyindi.
Impamvu zikomoka mu myitwarire n’imitekerereze
Impamvu zikomoka ku myitwarire n’imitekerereze ni nyinshi kandi zigendana n’imiterere y’umuntu ku giti cye, ariko higanjemo nk’umunaniro ukabije, agahinda gakabije ndetse n’ubwoba.
Bishobora guturuka kandi ku makimbirane hagati y’abantu babiri bakundana cyangwa abashakanye, kuba uwo mwashakanye yakwitwaraho nabi akanagusuzugura mu buryo buhoraho, gutandukana, kwicira urubanza nyuma yo guca inyuma uwo mwashakanye, cyangwa se na none urupfu rw’umugore wawe.
Gusa ngo mu gihe kudashyukwa bikomoka gusa ku mpamvu zo mu mitekerereze n’imyitwarire uzabibwirwa n’uko nijoro na mugitondo bwo bishoboka.
Ngo inshuro nyinshi ikibazo cyo kudashyukwa gikomoka ku mpamvu z’umubiri, n’iz’imitekerereze n’imyitwarire zivanze, ari yo mpamvu umuntu aba akwiye gushakira hose.
Uburyo bw’ibanze bwo kuvura ubu burwayi, ngo ni uko umurwayi yatinyuka kubuganirira muganga cyangwa se akemera ko inshuti ze zimuha ubufasha.
Ubu burwayi ngo bushobora gukizwa n’ibiganiro n’abaganga b’inzobere mu by’imibonano mpuzabitsina,cyangwa se ab’imitekerereze n’imyitwarire (psychologues) ndetse hakaba n’imiti mu gihe bwatewe n’impamvu zikomoka ku mubiri.
SRC:IZUBA RIRASHE


text:
Igihano kiduhesha amahoro cyari kuri we
‘’Nyamara ibicumuro byacu nibyo yacumitiwe, yashenjaguriwe gukiranirwa kwacu, igihano kiduhesha amahoro cyari kuri we.’’ Yesaya 53:5
Satani ashobora gukoresha umuntu wese icyaha, yaba ari umusilamu, umuyuda, abasenga boudha, aba Kristo n’abandi.
Uko yaba ameze kose ashobora gukora icyaha nubwo yaba ari umuyobozi w’itorero gishobora kumugeraho. Icyo cyaha rero nicyo gishobora gukurura uburakari bw’ Imana. Nk’uko na mbere hose byagenze kuko imigenzereze y’abantu mibi niyo yatumye Imana irakara. Igera naho ifata icyemezo cyo kurimbuza abantu amazi.
Kurakaza umuntu birababaza ariko kurakaza Imana n’ikindi kintu, niyo mpamvu habayeho ubufasha bw’umwana w’Imana, Yesu Kristo byari ngombwa ko ahaboneka. Niwe wapfiriye ku musaraba, yishyiraho guhosha uburakari bw’Imana, yarakubiswe, ararenganywa kubera ibyaha byacu Yesaya 53:4. Yabikoze kugirango adukize umuriro w’iteka.
Ubusanzwe biragoye kwitangira umuntu w’umunyakuri, noneho ibaze umuntu w’umunyabyaha utanakwemera, ntabwo byari byoroshye ariko Yesu yarabyihanganiye yemera gutukwa nabo yacunguraga yemera gupfa urupfu rubi.
Kuri ubu umuntu aje akagucira mu maso sinzi ko wabyihanganira, ushobora gukoresha imbaraga zawe zose ukamwitura icyo akoze, ariko Yesu yaciriwe mu maso arihangana kugirango abashe gucungura ubugingo bwacu mububata bw’icyaha n’urupfu.
Yesu baramukubitaga bakamubaza gufora umukozeho. Bamutwaye nk’intama bajyana kubaga arabyihanganira, atabuze icyo akora ngo yikize, ahubwo ari ukugira ngo nawe ubarwe mu muryango w’abana b’Imana.
Iyo umuntu ajya gutoranya umuntu aba ashaka umunyangeso nziza, ariko Yesu yaje gushaka umunyabyaha, yemeye kwitwa icyaha kandi nta na kimwe yakoze.
Akwiye icyubahiro kuko igihano kiduhesha amahoro cyari kuri we, ntiyari uwo kwifuzwa, yemeye kuba usuzuguritse mu maso y’abantu bose, yicisha bugufi kugira ngo aturonke.
Niba usoma ubu butumwa utaramwakira mubwire uti ‘’Yesu ndabizi ko ndi umunyabyaha, nkeneye imbabazi zawe kugirango nkire, mbabarira ibyaha byanjye umpindure icyaremwe gishya, Amen.’’


text:
ven.
14
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 4, 20-25)
Bavandimwe, 20Abrahamu ntiyabuze ubwizere ngo ashidikanye isezerano ry’Imana, ahubwo akomezwa n’ukwemera maze yiragiza ikuzo ry’Imana. 21Yiyemeza rwose ko ishobora kuzuza icyo yasezeranye. 22Ni yo mpamvu ibyo byatumye agirwa intungane. 23Nyamara si we wenyine byandikiwe ko ukwemera kugeza ku butungane ; 24natwe ni uko bizamera, twe twemera Uwazutse mu bapfuye, Yezu Umwami wacu, 25watangiwe ibyaha byacu akazukira kutugira intungane.
INDIRIMBO (Luka 1, 69-70, 71-72, 73-75)
Inyik/ Nihasingizwe Nyagasani, Imana ya Israheli,
kuko yasuye umuryango we.
Yatugoboreye ububasha budukiza,
mu ya Dawudi umugaragu we,
nk’uko abahanuzi be batagatifu,
bari barabitumenyesheje kuva kera :
Ko azadukiza abanzi bacu,
akatugobotora mu nzara z’abatwanga bose.
Yagiriye impuhwe ababyeyi bacu,
maze yibuka isezerano rye ritagatifu :
Ya ndahiro yarahiriye Abrahamu umubyeyi wacu,
avuga ko namara kutugobotora mu maboko y’abanzi bacu,
azaduha kumukorera nta cyo twikanga,
turangwa n’ubuyoboke hamwe n’ubutungane,
iminsi yose y’ukubaho kwacu.
IBANGONDIRIMBO RIBANZIRIZA IVANJILI (Mt 5, 3)
Alleluya Alleluya.
Hahirwa abakene ku mutima, kuko Ingoma y’ijuru ari iyabo !
Alleluya.
IVANJILI
+ Luka (Lk 12, 13-21)
Muri icyo gihe, 13umwe muri rubanda abwira Yezu ati «Mwigisha, mbwirira umuvandimwe wanjye tugabane umurage wacu.» 14Ariko we aramusubiza ati « Wa muntu we, ni nde wangize umucamanza wanyu cyangwa ngo mbagabanye ibyanyu?» 15Yungamo ati « Muramenye, mwirinde kugira irari ry’ibintu kuko n’aho umuntu yatunga ibintu byinshi bite, nta bwo ari byo byamubeshaho. »
16Nuko abacira uyu mugani ati « Habayeho umuntu w’umukungu wari wejeje imyaka myinshi. 17Aribaza ati “Ndagira nte, ko ari nta ho mfite mpunika imyaka yanjye ?” 18Nuko aribwira ati “Dore uko ngiye kubigenza : ndasenya ibigega mfite nubake ibindi bibiruta ; mpunikemo ingano zanjye n’ibindi bintu byanjye byose, 19maze nzibwire nti : dore mfite ibintu byinshi mpunitse bizamaza igihe kirekire ; ubu ngiye kuruhuka, ndye, nywe, ndabagire.” 20Ariko Imana iramubwira iti “Wa kiburabwenge we, muri iri joro uri bunyagwe ubuzima bwawe. Ubwo se ibyo wahunitse bizaba ibya nde ?” 21Nguko uko bimerera umuntu wikungahaza ubwe, aho guharanira ubukungu buva ku Mana.»